text:
Intal nestri imagjinari la Austrie e je il paîs par ecelence dal relax, dal svagament e dal sport, par vie des monts e dai siei boscs. No si à di dismenteâ dut câs che il bosc nol è dome un lûc di ricrei, ma par tancj di lôr al è un puest di lavôr, font di vuadagns e di vite e duncje no je une zone francje, là che si pues fâ di dut.
◆ La leç forestâl e dîs che cualsisei al puedi jentrâ e restâ par fins ricreatîfs trop che al vûl intun bosc, cence vê il permès dal paron che, par dî il vêr, nol pues vierzi il bec al rivuart e al à di gloti la presince di forescj, ben o mâl che i stedi. A son propit pocjis ecezions a cheste regule, dome par cualchi bosc particolâr, par chei a pene plantâts, pal camping, pal passaçs di machinis e di cjavai. Se vie pal Istât a son soredut vacancîrs e int che e cîr foncs che si zove di chest dirit, di Invier o cjatìn schiadôrs alpins, di fonts, gjaspoladôrs e simii, che a bramin di scuvierzi la nature invernâl incontaminade fûr dai solits percors e, se no si cjatin i skilifts, nol è improibît di schiâ vie pai boscs, fûr des pistis. Il vistiari, che al pare simpri miôr dal frêt, e i imprescj simpri plui tecnologjics a judin simpri di plui chestis ativitâts a cualsisei temperadure, e chest al da cualchi probleme aes voris leadis al bosc. No si à di dismenteâsi ancje che il bosc al è l’habitat di cetantis speciis salvadis e il lôr rapuart cul om al pues deventâ une vore dificil. Cun di fat, in cheste stagjon la plui part des bestiis e à il so biel cefâ par puartâse fûr e alore e va in letarc o cuasi, o pûr si svicine al fonts des valadis. Se po o pensìn a cetante nêf che e je vignude jù chest an, o podìn capî che par lôr al è une vore dificil cjatâ mangjative, e par passisi un pôc a mangjin lis plantutis zovinis, fasint un grues dam al ecosisteme. Par scarmî chest malan a vegnin puartadis ca e là grepiis, là che a van lis bestiis a mangjâ, ce che a fasin dut câs dome se l’ambient al è cuiet.
◆ La leç e previôt inalore che il salvadi nol à di jessi disturbât intal so ambient, e cheste leç e vâl par ducj, tant che chê che e permet di jentrâ intai boscs. La leç e previôt ancje che no si puedi lâ intes areis là che si poin lis grepiis, ma chest al ven rispietât pôc e cussì il salvadi al scuen movisi bande areis dal dulintor par cirî mangjative, fasint i dams che o vin dit. No son dams di pôc, crodêtmi, se in Austrie si prossume che ogni an si pierdin cussì 70 milions di Euros.
◆ Par fâ in mût che il bosc al puedi jessi gjoldût di ducj, al sarès indispensabil meti in vore un compuartament cussient e sostignibil viers l’ambient naturâl e, ben clâr, rispietâ lis leçs. Intant che i sports invernâi si pratichin dome par pôcs mês, il bosc al da di vivi aes bestiis par dut l’an, e ai oms ur da lavôr par dute la vite: par taiâ un arbul si sta mieze ore, ma par fâlu cressi si à di spietâ un secul. ❚
I boscs no son zone francjeBarbara Cinausero
Intal nestri imagjinari la Austrie e je il paîs par ecelence dal relax, dal svagament e dal sport, par vie des monts e dai siei boscs. No si à di dismenteâ dut câs che il bosc nol è dome un lûc di ricrei, ma par tancj di lôr al è un puest di lavôr, font di vuadagns e di vite e duncje no je une zone francje, là che si pues fâ di dut.


c: text/html

text:
Disvilup di competencis linguistichis e svicinament dai zovins al mont dal lavôr, cun tant di promozion di esperiencis di alternance cu la scuele, a son i elements di fonde dal gnûf bant de Fondazione Friuli dedicât ae istruzion, che al met a disposizion 600 mil euros in gracie dal sosten di Intesa San Paolo.
La presentazion e je stade fate tes setemanis passadis a Udin, ae presince de assessore pal Lavôr, Formazion e Universitât Alessia Rosolen, dal dirigjent dai ambits teritoriâi di Udin e Pordenon Dino Castiglioni, dal diretôr gjenerâl di Intesa San Paolo dal Friûl-Vignesie Julie e Trentin Renzo Simonato, cul president de Fondazion Giuseppe Morandini.
In cheste edizion, in continuitât cun chê di prime, si à volût pontâ su la formazion indreçade a acuisî lis competencis linguistichis e su lis progjetualitâts che a permetin di svicinâ i students al mont dal lavôr, cun esperiencis concretis di alternance tra scuele e lavôr. Il bant al interesse, duncje, lis istituzions, lis realtâts publichis e privadis, lis impresis dal teritori, par ufrî ai zovins une rêt di esperiencis che e ridusi il divari, inmò vuê evident, tra il mont de scuele e lis realtâts produtivis.
Il bant istruzion de Fondazione Friuli al à ancje l’obietîf di promovi, dentri dai istitûts scolastics, ambients di aprendiment inovatîfs, midiant de dotazion di laboratoris avanzâts e di strumentazions tecnologjichis. Te edizion passade a son stâts premiâts 31 progjets che a àn permetude la instalazion di dotazions tecnologjichis e laboratoris in 11 scuelis, cul inviament di 20 progjets di potenziament linguistic. Il test integrâl dal bant e la modulistiche si cjatin sul sît www.fondazionefriuli.it
Par informazions si pues contatâ la Fondazion al numar 0432/415811 o vie pueste eletroniche ae direzion info@fondazionefriuli.it
Par esigjencis di nature tecniche su la modulistiche informatiche (ROL) si pues contatâ la assistence informatiche al numar 051/780397 o vie mail assistenzaROL@strutturainformatica.com ❚
Piero Cargnelutti

robotstxt: allowed

filter: keep


text:
75 Namen gefunden
- Bacher Feldkirchen in Kärnten (4)
- Bachmann Feldkirchen in Kärnten (1)
- Bäcker Feldkirchen in Kärnten (1)
- Bäckerei Feldkirchen in Kärnten (3)
- Bader Feldkirchen in Kärnten (7)
- Baguette Feldkirchen in Kärnten (2)
- Bank Feldkirchen in Kärnten (3)
- Bärnthaler Feldkirchen in Kärnten (1)
- Basilius Feldkirchen in Kärnten (1)
- BAU Feldkirchen in Kärnten (7)
- Bauer Feldkirchen in Kärnten (4)
- BaugesmbH Feldkirchen in Kärnten (1)
- Baumann Feldkirchen in Kärnten (1)
- Baumeister Feldkirchen in Kärnten (1)
- Baumgartner Feldkirchen in Kärnten (3)
- Bausparkasse Feldkirchen in Kärnten (1)
- BAUTRÄGER Feldkirchen in Kärnten (3)
- BAWAG Feldkirchen in Kärnten (1)
- Bearzi Feldkirchen in Kärnten (1)
- Beck Feldkirchen in Kärnten (1)
- Becker Feldkirchen in Kärnten (1)
- Beer Feldkirchen in Kärnten (1)
- Beier Feldkirchen in Kärnten (1)
- Benes Feldkirchen in Kärnten (2)
- Beratung Feldkirchen in Kärnten (2)
- Berger Feldkirchen in Kärnten (12)
- Berghold Feldkirchen in Kärnten (1)
- Bergmann Feldkirchen in Kärnten (2)
- Bergner Feldkirchen in Kärnten (2)
- Bergwacht Feldkirchen in Kärnten (1)
- Bernhard Feldkirchen in Kärnten (2)
- Betriebs Feldkirchen in Kärnten (5)
- Bettenlager Feldkirchen in Kärnten (1)
- Beyer Feldkirchen in Kärnten (1)
- Bezirksbank Feldkirchen in Kärnten (1)
- Bezirkshauptmannschaft Feldkirchen in Kärnten (1)
- Bezirksschulrat Feldkirchen in Kärnten (1)
- Bichler Feldkirchen in Kärnten (1)
- Bickel Feldkirchen in Kärnten (1)
- Biedermann Feldkirchen in Kärnten (9)
- Bildungsberatung Feldkirchen in Kärnten (1)
- Billa Feldkirchen in Kärnten (1)
- BIN Feldkirchen in Kärnten (1)
- Bina Feldkirchen in Kärnten (1)
- BIPA Feldkirchen in Kärnten (2)
- Birbaumer Feldkirchen in Kärnten (1)
- Bistro Feldkirchen in Kärnten (2)
- Bittner Feldkirchen in Kärnten (1)
- BKS Feldkirchen in Kärnten (1)
- Blaha Feldkirchen in Kärnten (2)
- Blauensteiner Feldkirchen in Kärnten (1)
- Blüm Feldkirchen in Kärnten (2)
- BLUMEN Feldkirchen in Kärnten (2)
- Bock Feldkirchen in Kärnten (2)
- Böhm Feldkirchen in Kärnten (2)
- Böss Feldkirchen in Kärnten (1)
- Brand Feldkirchen in Kärnten (1)
- Brandstätter Feldkirchen in Kärnten (5)
- Breiml Feldkirchen in Kärnten (1)
- BRUGGER Feldkirchen in Kärnten (2)
- Brugner Feldkirchen in Kärnten (1)
- Brunner Feldkirchen in Kärnten (3)
- Buchacher Feldkirchen in Kärnten (2)
- Bucher Feldkirchen in Kärnten (1)
- Buchsbaum Feldkirchen in Kärnten (1)
- Bundeshandelsakademie Feldkirchen in Kärnten (2)
- Bundeshandelsschule Feldkirchen in Kärnten (2)
- Bundesrealgymnasium Feldkirchen in Kärnten (1)
- Burger Feldkirchen in Kärnten (2)
- Bürger Feldkirchen in Kärnten (6)
- BÜRO Feldkirchen in Kärnten (1)
- Bürotechnik Feldkirchen in Kärnten (3)
- Business Feldkirchen in Kärnten (1)
- Buttazoni Feldkirchen in Kärnten (21)
- Buxbaum Feldkirchen in Kärnten (2)


text:
PRESENTÂT IL SECONT LIBRI DE OPERA OMNIA «TRILOGJIE TORMENTADE» PREMI SAN SIMON 1999 – RELAZION27 di Otubar 2009
La sere dal 27 di otubar passât te biblioteche di Codroip e je stade
presentade la gnove edizion de Trilogjie tormentade, opare di pre Antoni Beline,
premi San Simon 1999. Pre Antoni in chel libri al presente il torment e latualitât
di trê sants laics: don Lorenzo Milani, Oscar Wilde e Pier Pauli Pasolini; trê
oms condanâts ducj i trê sei de autoritât civîl che dai sorestants de glesie e de
opinion de int. Intal libri, pre Antoni si met cence miegis misuris de lôr bande.
Cjale…


text:
Al è dut un altri mont, e je dute une altre Europe. Trentedoi agns indaûr, ai 14 di Fevrâr dal 1984, il Parlament european al faseve bon, cuntune risoluzion votade di une maiorance fuarte dai eurodeputâts, chel che al ven clamât Progjet Spinelli, ven a dî un Progjet di Tratât costituzionâl che al veve chê di istituî une Union europeane fuarte e democratiche. Ai 18 e ai 19 di Fevrâr passâts, a Bruxelles, il vertiç des delegazions dai guviers dai stâts de Union europeane di vuê al è stât une barufe continue, sui bêçs e soredut su imigrâts, dispatriâts e confins: al à cjatât dome un acuardi, che al conferme – e che salacor al rinfuartìs – ducj i limits e dutis lis contradizions di une Europe, che e je une vore divierse di chê pensade a Strasburc de bande di chei dal Club dal Crocodîl.
La sentade dal Consei European si à sierade, ma lis cuistions a restin dutis viertis, a tacâ des limitazions pe libertât di circolazion des personis. Lis previsions dai acuardis di Schengen a son stadis metudis te glacere za cualchi timp indaûr e a vegnin puartâts indenant gnûfs controi di polizie tes frontieris internis de Union.
Il guvier austriac al à decidût di meti une cuote fisse di dispatriâts che si pues dâur acet ogni dì tal so teritori, cun chê di rispuindi aes esigjencis de politiche interne e cul intindiment di proponi tra i Vincjevot une distribuzion des personis che a domandin asîl in proporzion cul numar dai citadins di ogni stât. La iniziative di Viene no ur plâs ni ae Comission, che le calcole ilegjitime, e nancje a chei altris stâts, che massime a nord e a est no vuelin sintî fevelâ di ripartizions e di proporzions. Cussì ognidun al va indenant a sierâ i confins, cu la Grecie che si sint sbandonade, sei te sô crisi socioeconomiche sei tant che lûc di rivade de plui part di chei che a scjampin de vuere e de fam. Par intant il guvier talian – ancje chel, compagn di chei altris, preocupât soredut dal consens e de propagande a nivel statâl – al à provât a meti in discussion i finaziaments pai stâts de Europe orientâl, che a mostrin di tignî ae Union dome cuant che ur conven, ma al à cjatât dome un scuintri diplomatic cu la Ongjarie e si à inacuart di cetant che a pesin il vôt ae unanimitât e il metodi intergovernatîf.
In spiete di viodi pardabon chê rispueste unitarie e europeane ae cuistion dai migrants, che e covente, che a domandin a tancj di lôr, ma che nissun al met in vore, l’unic risultât jonzût a Bruxelles al è stât l’acuardi sierât cul Ream Unît.
L’intindiment di ducj al jere chel di convinci i sudits di Elisebete II a confermâ la partecipazion britaniche ae Union europeane in ocasion dal referendum che si fasarà ai 23 di Jugn. Par chel, David Cameron al à domandât une schirie di concessions cun chê di rinfuartî la cundizion speciâl dal so stât dentri de Union europeane e al à puartât a cjase rispuestis positivis pe plui part des sôs richiestis.
Ma cundut achel il “pericul brexit” nol è sghindât, stant che nancje tal guvier di Londre a son ducj in cunvigne cul incuilin dal numar 10 di Downing Street. Cun di plui, ator pe Europe, diviers di lôr si domandin se e je propit vere che la jessude dal Ream Unît de Union e sedi pardabon un fastidi o se nol sedi piês mantignî inpins cheste relazion anfibie e ambigue.
Par sigûr, cemût che e à declarât la premier scozese Nicola Sturgeon, se tal referendum a vincessin i inglês isolazioniscj, la Scozie e varès une reson in plui par volê la indipendence. Cuâl? Propit chê di domandâ di «jentrâ in Europe». ❚
Marco Stolfo
FRIÛL EUROPE. A cui zovial l’acuardi tra Union europeane e Ream Unît?............
Al è dut un altri mont, e je dute une altre Europe. Trentedoi agns indaûr, ai 14 di Fevrâr dal 1984, il Parlament european al faseve bon, cuntune risoluzion votade di une maiorance fuarte dai eurodeputâts, chel che al ven clamât Progjet Spinelli, ven a dî un Progjet di Tratât costituzionâl che al veve chê di istituî une Union europeane fuarte e democratiche. Ai 18 e ai 19 di Fevrâr passâts, a Bruxelles, il vertiç des delegazions dai guviers dai stâts de Union europeane di vuê al è stât une barufe continue, sui bêçs e soredut su imigrâts, dispatriâts e confins: al à cjatât dome un acuardi, che al conferme – e che salacor al rinfuartìs – ducj i limits e dutis lis contradizions di une Europe, che e je une vore divierse di chê pensade a Strasburc de bande di chei dal Club dal Crocodîl.


text:
A vuê no si sa inmò cuant che si podarà lâ in maniere libare di là dal confin, ator pe Slovenie. La sperance de vacine cuintri dal coronavirus nus lasse bielzà tacâ a fâ progjets, ma istès fintremai che la pandemie e larà indenant a spandisi cun fuarce o varìn di adatâ il nestri vivi aes prescrizions.
◆ Ancje se chest an si lu fasarà dal sigûr intune maniere diferente, nol mancje cuissà trop prime dai dîs che plui si fâs fieste par carnevâl. Pal solit o sin usâts a festezâlu come si devi, in tantis bandis dal Friûl.
◆ In Slovenie il carnevâl al è une vore inlidrisât te culture dal paîs e de int. Il gust di fâ fieste al è simpri chel, e in chest no son diferencis cul Friûl e cu la sô int. Tra i slovens forsit plui che tra i furlans, però, si à la fortune di viodi une vore di mascaris che a vegnin di tant lontan dal timp, di chê volte che i vons dai slovens di vuê a crodevin tes divinitâts paganis. Une vore di lûcs de Slovenie a àn mantignût chestis figuris de tradizion, ancje se oviementri par carnevâl tancj di lôr si metin sù mascaris plui contemporaniis.
◆ Tant che puint tra l’Invier e la Primevere, une volte ancje in Slovenie il carnevâl al durave de epifanie fintremai carnevalon; in dì di vuê, il plui dai events dal periodi di carnevâl si concentre tra la joibe grasse e il miercus de cinise. Clâr che ancje in Slovenie pal solit par carnevâl si bale, si sfile in mascare e si mangje robe buine, massime i krofi, che a saressin i krapfen par todesc e lis crofis par furlan.
◆ Cetant innomenât in Slovenie al è il carnevâl di Cerknica. Li, la joibe grasse (žagajo babo, vâl a dî “a sein la strie”) e par dute une setemane, il sindic al deleghe in maniere simboliche il podê ai Butalci, lis mascaris dal puest. Clâr che a Cerknica no tain pardabon in doi une strie, e chest mût di dî al sarès restât di une volte: lis maris a vevin bisugne di no vê intor di se i fruts par podê cusinâ in sante pâs, e cussì ur disevin di lâ fûr a viodi cemût che a seavin la strie. I fruts a jessivin e a restavin dut il dì ator cirint cheste strie che e vignive seade. Sore sere a tornavin a cjase ducj deludûts parcè che no vevin cjatât nuie dal gjenar, ma intant lis maris a vevin cusinât trancuilis.
◆ Di cualchi bande, li che vie par doi carnevâi no son stâts matrimonis, a puartin ator un tronc. Une varietât particolâr di cheste usance e esist te regjon dal Prekmurje, li che a metin in sene un matrimoni simbolic cuntun pin (par sloven borovo gostüvanje). Di altris bandis, lis mascaris a visitin i abitants dai paîs, a dislontanin i spirts triscj e a puartin ligrie e ridadis. Il kurent, par esempli, al è une figure dute pelose che e pare vie dut ce che al è mâl e che e puarte cun se gjonde e felicitât.
◆ In cetancj puescj, lis mascaris a zirin ancje a cubiis, cun cualchi significât. Dut al finìs tal miercus de cinise, cu la condane e il funerâl dal carnevâl. Al sarès tant ce dî sul carnevâl in Slovenie, che al à une vore di robis in comun cun chel di diviersis zonis dal Friûl-Vignesie Julie. Se il prossim an o larês a festezâ il carnevâl di cualchi bande venti là, nol sarà un câs se o viodarês cualchi mascare che e somee a chês za viodudis ca di nô: ancje se magari si clamin intune altre maniere, dispès a somein a chês di cetancj paîs des Vals dal Judri, dal Nadison, de Tor, dal Cuarnap e di Resie. Mighe par nuie ancje alì, come in Slovenie, il carnevâl si clame pust. ❚
SLOVENIE. Lis mascaris di Carnevâl come puint parsore dal confinLuciano Lister
A vuê no si sa inmò cuant che si podarà lâ in maniere libare di là dal confin, ator pe Slovenie. La sperance de vacine cuintri dal coronavirus nus lasse bielzà tacâ a fâ progjets, ma istès fintremai che la pandemie e larà indenant a spandisi cun fuarce o varìn di adatâ il nestri vivi aes prescrizions.


text:
O sin in spiete che la Cort Costituzionâl, jenfri la fin di chest mês, e mandi fûr la sô sentence sul ricors dal Guvier Prodi cuintri la leç regjonâl pal furlan. Lis vôs che a circolin a pandin che forsit no varès di lâ mâl rispiet aes nestris sperancis di un judizi positîf. Ancje parcè che l’assessôr regjonâl competent al à bielzà metût lis mans indenant, disint che in chel câs, la Zonte e la maiorance di centri drete, cumò in carghe, a proviodaran subit a presentâ une propueste di leç che e varès di tornâ a permeti ai gjenitôrs dai arlêfs di sielzi l’insegnament o no de lenghe furlane a scuele. Biel dissen al sarès chest chi! Come se, vuê come vuê, la leç regjonâl e obleàs i gjenitôrs e i lôr fîs a studiâ, scrivi e doprâ il furlan par fuarce!
Chest, dut câs, al è il pont di fonde dal contrast ae leç. Che, disìnlu clâr, no oblee propit nissun a nuie. Prime di dut parcè che la leç e jentre in funzion tai asîi e tes scuelis dai Comuns dulà che si tabaie par furlan. E dulà che al è stât decidût, cun delibere di pueste, dai Conseis comunâi e dai Conseis provinciâi interessâts. E in fin, simpri daûr de leç regjonâl impugnade dal Guvier Prodi, cuant che i gjenitôrs – daspò vê vût un avîs motivât des scuelis – pai lôr fiis a refudin, par iscrit, di dâ il lôr acet al insegnament de lenghe furlane. Al è ancjemò di tignî cont che pal an 2008-2009 i gjenitôrs interessâts des Provinciis di Gurize, Pordenon e Udin a àn bielzà fat rivâ al 70 par cent il lôr assens. E no su la fonde dal cussì clamât «silenzi-assens», ma par vêlu clarementri declarât neri su blanc.
Duncje, a dispiet dal grant batibui cuintri il furlan di bande dal nazionalisim talian, la grande maiorance des fameis furlanis lu veve dit tai agns passâts e lu à tornât a dî ancje cumò che si sintin furlanis e che a vuelin che tes scuelis a jentrin pai lôr fîs sedi la lenghe, sedi la culture, e parcè no?, ancje la storie dal nestri popul! Argoments, di sigûr, ducj leâts tra di lôr.
Par chestis resons, ancjemò une volte o pandìn dut il nestri recressiment, dute la nestre proteste pe decision dal Guvier di apelâsi ae Cort costituzionâl cuintri la nestre leç pal furlan. Ancje se, come che o sperìn, la sentence de Cort e sarà positive, al restarà segnât ben te storie che par difindi i nestris dirits cosituzionâi e europeans, o vin di continuâ a batisi fuart cuntun nazionalisim talian dûr a murî. Che al resist achì, in Friûl e a Triest, in particolâr, ma ancje a Rome. E che, dutun cu la nestre lenghe, al contraste ancje la autonomie e la identitât de Universitât furlane.
Chei ambients alì a van indenant a pensâ, come te ete dal fassisim e de monarchie, che la unitât de Italie e la lenghe taliane si difindin dome cu la repression e cul autoritarisim e disint simpri di no aes diviersis realtâts economichis, sociâls, culturâls e linguistichis de Italie. Dismenteantsi che, come che e disin la Costituzion de Republiche taliane e lis Convenzions europeanis, la unitât de Italie e de Europe si insaldin e si fasin plui fuartis dome cul plen rispiet des diviersitâts e dai dirits des minorancis che a convivin tai Stâts europeans.
Curtis e che si tocjin, inalore: chescj ambients dal nazionalisim talian a àn di capî ben che no molarìn mai la bataie pe nestre lenghe e pe nestre identitât di popul. Che a àn di podê cressi e lâ indenant par fâ un Friûl simpri plui unît, autorevul e che si guvierne di bessôl.
ARNALT BARACÊT
CURTIS E CHE SI TOCJIN. La leç pal furlan in Consulte............
O sin in spiete che la Cort Costituzionâl, jenfri la fin di chest mês, e mandi fûr la sô sentence sul ricors dal Guvier Prodi cuintri la leç regjonâl pal furlan. Lis vôs che a circolin a pandin che forsit no varès di lâ mâl rispiet aes nestris sperancis di un judizi positîf. Ancje parcè che l’assessôr regjonâl competent al à bielzà metût lis mans indenant, disint che in chel câs, la Zonte e la maiorance di centri drete, cumò in carghe, a proviodaran subit a presentâ une propueste di leç che e varès di tornâ a permeti ai gjenitôrs dai arlêfs di sielzi l’insegnament o no de lenghe furlane a scuele. Biel dissen al sarès chest chi! Come se, vuê come vuê, la leç regjonâl e obleàs i gjenitôrs e i lôr fîs a studiâ, scrivi e doprâ il furlan par fuarce!


text:
Socrat
Socrat (Atene, 470/469 p.d.C. - Atene, 399 p.d.C.; par grêc Ewkpάtnς, Sōkrátēs) fo un filosof grêc antîc.
Biografie[cambie | modifiche il codiç]
La vite fintremai il proces[cambie | modifiche il codiç]
Socrat nassè a Atene fra il 470 e il 369 p.d.C. di un scultôr, Sofronisc, e di une comari, Fenarete. Al tacà a lavorâ cul pari, ma si avodà di zovin ae filosofie, studiant (al somee) cun Archelau, che al veve vût come mestri Anassagore. Al combatè te vuere dal Peloponês, tes bataiis di Potidee (432), salvantj la vite a Alcibiat e preferint lassâj a lui une corone che i volevin dâ come premi, e a Deli (424), dant di diviodi un cûr biel fuart intant che i Ateniês a vignivin sdramassâts. Al cirì simpri di stâ biel lontan de politiche, ma cuant che i tocjà al fo simpri bulo e inflessibil: tal 406 si refudà di meti su un proces ilegâl cuintri gjenerâi che no a vevin dât sepulture ai muarts daspò la bataie des Arginusis, biel che la int invelegnade faseve batufueriis, e tal 404 al dineà, riscjant la ghirbe, di arestâ un cier Leon di Salamine, là che i Trente tirans lu volevin sfuarçâ, forsit par preiudicâlu impaçantlu tes lôr violencis. Si dedicà simpri al insegnament de filosofie, cence meti su une scuele e cence mai fâsi paiâ, vint miôr resonâ di dut, pardut e cun cuicussei.
Il proces[cambie | modifiche il codiç]
Tal 399 al fo clamât in judizi di Melêt par rispuindi a trê acusis: di no venerâ i dius de citât, di crodi e di insegnâ la esistence di gnûfs dius e di vuastâ i zovins; al veve tramât par meti su il proces Trasibul, un di chei che al veve combatût cuintri dai Trente tirans e ristabilît la democrazie te citât. Judicât colpevul, al fo condanât a muart daspò che, cence pleâsi un fregul, a chei che vevin di decidi la condane ur proponè di jessi mantignût cun bês publics tal Pritaneu tant che benefatôr dal stât o ben di jessi multât di une mine o, par fâ cuntents i siei amìs, di trente minis e di fâlis paiâ a lôr. Tal dì de muart al domandà ai siei amìs plui cjârs, che a jerin ducj cun lui a sostignîlu, di sacrificâ un gjal al diu Esculapi, protetôr de medisine, par ringraçâLu di vêlu liberât de maladie de vite; po al bevè biel cuiet la ciude, il velen che i vevin parecjât, e ancjetant calm al murì, daspò jessisi refudât di fâ alis par salvâsi la vite, come che lu sconzuravin chei che i stavin atôr. Nol veve acetât nancje il judori dal celebri oratôr Lisie, che lu varès difindût vulintîr. Doi dai siei arlêfs a contarin parcè che no si mesedà masse par salvâsi la vite: seont Senofont parcè che al voleve scjampâ i fastidis de veglece, par Platon, che i àn simpri crodût di plui, par mantignîsi fidel aes leçs e vitâ di rindisi compagn di colpe di chei che lu volevin condanâ, robe che e sarès sucedude se al ves fat concessions par sfreolâ i judis.
Seont ciertis studiôs la profanitât di Socrat no e je stade la reson vere de sô condane: nol jere masse benvolût di un grum di personaçs. Nol puartave sporc in bocje e nol veve pôre di dâ la tache a ducj e a dut chel che no i lave jù; par esempli, al veve criticât il sisteme de nomine dai magistrâts, che a vignivin tirâts a sorte (nissun butarès il toc, al diseve, par sielzi un che al ves di fabricâ armis o vuidâ nâfs). Al jere ancje stât mestri di Alcibiat e Crizie, che no a jerin masse amâts di Trasibul, chel che al inspirà il proces. Però la acuse di infamitât podarès ancje jessi stade sincere, parcè che o savìn che un dai acusadôrs, Anit, al jere un divoton e parcè che la int di Atene jere unevore legade ae religion e ae superstizion, come che testifichin i Caratars di Teofrast; difat a forin processâts cun acusis someantis ancje Anassagore, Protagore e Aristotil. Bisugne dî ancje che Socrat, che al veve la usance di lâ atôr a smontâ i convinciments de int cu la sô dialetiche implacabile, conturbave i anims, butant jù i ponts che ducj a vevin plui fers; cussì al disviave anche i zovins dai valôrs tradizionâi. Par prionte, par fevelâ de sô cussience, che i ricuardave lis leçs divinis, al diseve di fevelâ cuntun demoni: chest al fo une des resons, o almancul il pretest, de acuse di introdusi gnûfs dius.
Lis ideis e il metodi[cambie | modifiche il codiç]
Par Socrat la filosofie e il sô insegnament a jerin une vere mission: no si fasè mai paiâ pes sôs lezions. Nol metè nancje su une scuele ni conferencis, vint miôr lâ atôr a resonâ di dut, dapardut e cun ducj, cu la int basse tant che cui siôrs, parcè che, al diseve, al voleve imparâ dai altris. Al afermave di no savê nuie di nuie e cuant che l'oracul di Delfi i palesà che lui al jere il plui savint di ducj i omps si convincè che al jere propite parcè che lui, câs diviers dai altris, al saveve almancul di no savê nuie. Coerent cun chestis ideis, nol preseà mai i dogmis e insegnà simpri lis sôs ideis cu la maieutiche, vadì fasint rivâ aes conclusions chei che al fevelave cun lui cu la logiche e la dialetiche; maieutiche leteralmentri significhe l'art des comaris: al voleve dî che, come sô mari, che e faseve la babisse, faseve cui fruts, lui al faseve parturî ai altris lis ideis, cence imponi nissune veretât. Al preseave tant il dialic vîf che di filosofie nol scrivè mai une rie; difat nô o cognossìn lis ideis di Socrat parcè che lis leìn tes oparis dal sô arlêf Platon e massime di Aristotil, rilêf di lui.
Par lui nissun al è trist pardabon e se un al cognos ce che al è il bon al pò dome fâ il bon. Partant la filosofie, che e cor daûr ae sapience, e je soredut etiche; fasint il discors contrari, il ristret des virtûts je la sapience. La filosofie à di instradà la vite intire di ogni omp: no e je nuie di diviers dal miorament morâl di se e e à di coincidi cun ce che ognidun fâs tal so vivi cuotidian.
Tai agns seguitîfs a sô muart, cinc scuelis contindevin di interpretâ te maniere plui pure la sô filosofie; chê che e le plui in ben e fo chê dai academics, vuidâts di Platon. Su Platon, arlêf di Socrat, e sul so rilêf Aristotil, e duncje su la vision e sul implant che ae filosofie al veve dât Socrat, si fonde une gruesse fete de filosofie ocidentâl.
La muse[cambie | modifiche il codiç]
Stant a la tradizion iconografiche e a lis descrizions antighis, al jere propite brut, tant che al someave a un silen e a un crot. Al veve un nâs scliz, doi vôi taronts fûr dal cjâf e une bocje largje cun doi lavris biei complens. Ancje il cuarp lu veve biel penç.
Bibliografie[cambie | modifiche il codiç]
- G. Perrotta, Storia della letteratura greca, Milano, Principato, 1942


text:
Sezion relative ai CONTROI SU LIS IMPRESIS, cemût mostrât a l’art. 25 dal d. lgs. 33/2013
Art. 25 - Obleazions di publicazion concernents i controi su lis impresis
1. Lis publichis aministrazions, in mût precîs e facilmentri comprensibil, publichin sul propri sît istituzionâl e sul sît: www.impresainungiorno.gov.it
a) la liste das tipologjîs di control a cui son assogjetadis lis impresis in rason da dimension e dal setôr di ativitât, mostrant par ognidune di jessi i criteris e lis relativis modalitâts di davuelziment;
b) la liste das obleazions e dai adempiments ogjet das ativitâts di control ch'a lis impresis son tegnudis a rispetâ par otemperâ as disposizions normativis.
Il Comun di Mueç , ae date odierne, no aplichê nissune tipologjie di control ricondusibil a l'articul di leç di cui parsore


text:
Libertât e leç24 di Fevrâr 2007
Fra i libris de bibie dal Prin Testament a nd è un cuntun titul grivi di pronunciâ e inmò plui di capî: Deuteronomi, peraule greche che vûl dî seconde leç o, plui just, seconde (leture de) leç. Lautôr, ricognossût de tradizion ebraiche e ancje de cristianitât fint al inizi dal 900, al è Mosè. Latribuzion al grant famei e je sugjeride dal fat che il libri al ripuarte i siei doi discors e justificade dal fat che un autôr cussì autorevul al varès dade autoritât a lopare. Ma a son cantins che a rivuardin plui lerudizion che ledificazion e il progrès spirtuâl. In cheste vore, il grant liberadôr dal popul ebraic, fasint un struc dai events straordenaris che lui al è stât testemoni e artefiç, al conte lepopee de liberazion ma, cjalant indenant al avignî dal so popul, al fâs une schirie di racomandazion incoradis. Al è il secont regâl che lui i fâs a la sô int, dopo dal prin, incomensurabil e inobliabil, de liberazion.
Il parcè o crôt di capîlu, come che lu capissarès cualunche gjenitôr. Si sa che lis personis, grandis o piçulis, impuartantis o scognossudis, no son eternis. Par ducj al ven il moment di scugnî lassâ ce che si à di plui cjâr e no si volarès lassâ. Alore, il pari e la mari, o i nonos, dopo di vê spindude la vite par chei altris e di vêus lassât chel pôc o tant (par lôr tant e par chei altris pôc) cha àn podût, a zontin cualchi racomandazion par che i fîs e i fîs dai fîs a puedin vê la furtune che si à cuant che si va indenant cul sintiment, cu la cussience e cul timôr di Diu. In pratiche, dopo di vê lassât i mieçs di vivi, si cîr di lassâur ancje lis resons par vivi e lis coordenadis morâls che a permetin une traviersade positive dal mâr movimentât de vite. Cussì Mosè, che si palese no dome comandant e legjisladôr ma ancje pari premurôs e antivedût.
Intal libri al ven fûr, come un sproc e un ritornel, Scolte, Israel!. Parcè che il scoltâ e je la prime condizion par viergi un contat. Se no si scolte, nancje no si scomence. Po a vignaran altris peraulis no mancul vitâls: tignî cont meditant e meti in pratiche.
Parcè Mosè sintial la dibisugne di ufrîi al popul di Jahvè une guide morâl, un orientament etic, un percors fat di regulis e di racomandazions? La storie e lesperience nus insegne che no baste une liberazion sociâl o politiche o economiche par vê vite e furtune. Nol baste liberâsi dal faraon, se no si liberisi dentrivie. Nol baste butâ vie i idui egjzians, se no si rive a butâ vie i propis idui. Nol baste sdrumâ il mûr di Berlin, disfâsi di Mussolin, di Hitler, di Franco o di altris ditatôrs e sistemis totalitaris par rivâ a la democrazie e al ordin. Bisugne cjatâ regulis saviis e condivisibilis, cognossi i dirits ma ancje i dovês, savê ce che si à di fâ, ce che si po fâ e ce che no si à di fâ. Finide la ditature cui siei erôrs e orôrs, e scomence dute une scuele e un alenament par imbastî il gnûf implant politic, la gnove polis o respublica, che sedi publiche tal sen di vierte a ducj e premurose di ducj e no dai plui furbos e prepotents, magari riciclâts, che si tornin a cjatâ tal puest dal comant e dai trafics. Judâ il popul a dâsi e a acetâ regulis e normis e leçs al è un at di sapience e di grant amôr, parcè che la regule, se e partis dal amôr, e je il plui grant regâl che si puedi fâi a un om e a un popul dopo di vêlu liberât. Par no chal torni a la sclavitût di prime. Par no chal deventi sclâf di se stes e des sôs plui brutis passions. Une libertât ragalade no je sigure come une libertât vuadagnade e mertade. E une legjislazion savie e je la garanzie plui sigure de libertât.


text:
Ae fin di Novembar a Glemone a Palaç Boton, al è stât presentât il Speciâl preBepo/preCheco fat de nestre redazion de «La Patrie dal Friûl» pai arlêfs des scuelis superiôrs, par fâur cognossi pre Josef Marchet e pre Checo Placerean. La presentazion e je stade fate dentri dal cicli di cunvignis Identitât e autonomie. Dibatit sul Friûl di îr e di vuê. Inte serade, e je stade presentade ancje la ristampe dal libri di pre Josef Marchet Lis predicjis dal muini par cure de Societât Filologjiche Furlane. A introdusi la cunvigne, dopo dal salût de assessore ae Culture dal Comun di Glemone Marina Londero, al jere difat il president de SFF Federico Vicario. Il professôr Gabriele Zanello al à fevelât dal libri, il diretôr Dree Venier dal speciâl e il president de associazion Patrie dal Friûl Dree Valcic al à fevelât de atualitât dal pinsîr di pre Josef. Il conseîr regjonâl Claudio Violino al à saludât i presints in non dal Consei Regjonâl che al à dât poie ae iniziative. ❚
Redazion
Presentazion dal «Speciâl preBepo/preCheco a Glemone»............
Ae fin di Novembar a Glemone a Palaç Boton, al è stât presentât il Speciâl preBepo/preCheco fat de nestre redazion de «La Patrie dal Friûl» pai arlêfs des scuelis superiôrs, par fâur cognossi pre Josef Marchet e pre Checo Placerean. La presentazion e je stade fate dentri dal cicli di cunvignis Identitât e autonomie. Dibatit sul Friûl di îr e di vuê. Inte serade, e je stade presentade ancje la ristampe dal libri di pre Josef Marchet Lis predicjis dal muini par cure de Societât Filologjiche Furlane. A introdusi la cunvigne, dopo dal salût de assessore ae Culture dal Comun di Glemone Marina Londero, al jere difat il president de SFF Federico Vicario. Il professôr Gabriele Zanello al à fevelât dal libri, il diretôr Dree Venier dal speciâl e il president de associazion Patrie dal Friûl Dree Valcic al à fevelât de atualitât dal pinsîr di pre Josef. Il conseîr regjonâl Claudio Violino al à saludât i presints in non dal Consei Regjonâl che al à dât poie ae iniziative. ❚


text:
Nol è facil fevelâ dal mont musicâl dai Celtis, dal moment che chescj popui indoeuropeans a àn vivût cualchi mileni fa e pôc nus è restât di lôr, se no propri nuie, in riferiment aes pratichis musicâls. Al sarès a ogni mût plui just fevelâ di musichis dai paîs di divignince celtiche, parcè che ogni grup, si crôt, al veve lis sôs usancis specifichis, in funzion de lenghe e dai mûts di trasmission de culture e des diviersis pratichis.
Di fat cumò, cul tiermin musiche celtiche, si intint la musiche popolâr dai paîs cun origjins celtichis, come il Friûl, e dispès la modernitât è a fondût la tradizion musicâl di un popul cun formis plui modernis, tant che il folk, fintremai al rock e al metal, rangjât daûr di struturis al solit leadis aes danzis antighis, come il reel, une danze svelte, il slip jig, pes feminis, la gighe, e altris.
In Friûl, o vin grups che si dedichin a chestis atmosferis musicâls. Par esempli, i Nosisà di Pasian di Prât, grup folk-rock che al cjante par furlan, cun sonoritâts che a evochin lis atmosferis dal mont celtic, autôrs di cinc discs e di un gnûf di prossime jessude. I Carantan, che a fasin musiche tra la popolâr di confin in lenghe furlane e sperimentazions variis che a riclamin ancje i Celtis. Daspò, i Diavent di Udin, cuntun non che al ven de mitologjie celtiche e che purtrop si son dividûts l’an passât. Di sigûr a ’nd è altris, che us invidìn a scuvierzi e a scoltâ, sedi tai lôr discs che in rassegnis de Regjon, chês che a promovin gjenars dal folk aes plui variis formis de world music, come par esempli il Folkest e il Folkclub di Buri. ❚
(Al.Scr.)
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
E cole nef a flocs e cidine
sot ‘ne lune strache,
o zonti un doi lens tal fuc dal caminet.
‘Ne flame fade a un cuadri e da vite:
une frute che e spiete
e mi sta disint cussi:
»Jo che un timp mi pierdevi vie
o soi che che si sumie
di dâ une rispueste ai tiei parces.
Ti ai chi tal grim
e dut chel ch’o sai ti pandarai.
Ti ai chi tal grim
ninine e mai ti lassarai.
Ti ai chi tal grim
simpri cun me, inte me anime,
dute une vite di vivi, ti vuei dâ«.
Svole vie il nul: lu taie il soreli,
un scliput di vierte al scjalde i curs
e intant si sint a bati il gno.
Che fantate dentri dal cuadri
mi somee, soi jo o me mari?
E je je, vôs che torne a dîmi, a mi:
»In chel timp jo agane, strie,
krivapete che e sumie…
jo mi imprometevi cui sa ce.
Ti ai chi tal grim
e dut chel ch’o sai ti pandarai.
Ti ai chi tal grim
ninine e mai ti lassarai.
Ti ai chi tal grim
simpri cun me, inte me anime,
dute une vite di vivi, ti vuei dâ.
Ti ai chi tal grim
a ti, cun dute l’anime,
vuei dâ la vite, veretât!«


text:
«O dîs graciis ae mê strie e a chês sucessivis, che mi àn dât voi colôr de tiere e dal forment, compagns di chei di nissun. O dîs graciis a chei che a àn la mê etât che mi àn dât la solitudin par deventâ poete». Al tache cun chescj viers in musiche, intune sere di Istât te basse furlane, l’omaç a Federcio Tavan, poete di Andreis che nus à lassâts tal Novembar dal 2013. Proietâts tal mûr i voi colôr tiere dal zigant bon, fotografâts di Danilo De Marco. O sin tal Parc de barcjesse di Palaçûl, in localitât Volpares. Tal palc, i emozionâts Flk, storiche band de musiche in marilenghe: Cristina Mauro ae vôs, Stefano Montello ae ghitare, Davide Corso al piano, Loris Luise aes percussions e Flavio Zanier al cuintribàs. Cun lôr ancje il clarinetist Francesco Socal e il Cuartet di arcs Pezzè. Chest conciert-event a jentrade libare inmaneât dal Comun di Palaçûl in colaborazion cun Scras al presente il disc unplagged “Adieu Monsieur Federico”, 12 tocs folk-jazz, li che i Flk a voltin liberementri in cjançons lis poesiis di un «pari mat e speciâl», chel stes “Friedrich von Tafan” che al jere za stât protagonist dal lôr album dal 1997 “Re Noir”. Ma inmò prin, chest omaç al è un «at d’amôr», cemût che al dîs Montello. Parcè che Federico al è stât «compagn assurt di ridadis e di bevudis, cun lis sachetis simpri plenis di domandis». «A son in tancj, cumò, a tirâti pe gjachete – al recite Montello tal monolic che al intitule e al siere l’album, pensant ai tancj “tavanians” dal ultin minût – ma jo ti ai viodût vaî, Federico, poiât su la mê spale. E par me al vâl dome chest: il rest a son cjacaris». Montello, che a Volpares al gjestìs une fatorie sociâl, al dîs sierant il conciert: «Chi Federico al sarès stât ben. Chest al è il puest dal acet. No stin a dismenteâlu». E Federico, là vie in chê sere cjalde di plene Istât, al è stât di lus. A noaltris, almancul, nus à someât propit cussì. ❚
Natascia Gragano
_____________________________________________
La Nâf Spaziâl
Chista ‘e n’éis ‘na conta pai nins, éis ‘na storia vera, da mats.
Al disivuot d’avost dal otantedoi, apena jessût dal ospedâl ma soi serât in cjamera,
ai metût doi armarons e un comodin denant la puarta.
Po me soi metût sul liet coma un astronauta.
De four de la puarta i me clamava ducj: “Jes! Jes!”. “No, no! ‘E soi ch’e sgorle
inta la nâf spaziâl, no stei desturbâme, vô ‘e sei de un antre mont”.
E i passava li ores… Intant jo incrosave steles e galassies e ucei strambus.
Al speciu al faseva da oblò e al sofit da firmament.
E de four, mitant preocupâts: “Jes! Jes! Ah, diu, al è mat!”
Jo ‘e continuave a sgorlâ, incjamò doi mil ans-lûs e sarés rivât sul sorele.
Li ombrenes sui mûrs e i rumours de li machines i faseva al sussûre dal motour
de la nâf spaziâl. E ‘i son passâts doi dîs…
“Jes! Jes! No mangestu? Ah, diu, al è mat! Paràn jù la puarta!”
Ma la puarta a resisteva. E jo, in alt, pi in alt! E de four dut un rumour:
“Jes! Jes! Ce faistu uvì? Dai mo, sù, nin! Ah, diu, al è mat!”
“Lassâme stâ! ‘E soi su la nâf spaziâl. ‘E scjampe, e al mont lu jôt lontan e i omi pici pici… ”
E ‘i son passâts trê dîs… ‘I àn sfuarçât la puarta, ‘i àn parât jù i armarons e al comodin.
Jo ju spetave, platât sot al liet.
“AH, DIU!
‘I SON RIVÂTS
I UMANS!”
Federico Tavan
“Adieu Monsieur Federico”, l’omaç dai Flk a Federico Tavan............
«O dîs graciis ae mê strie e a chês sucessivis, che mi àn dât voi colôr de tiere e dal forment, compagns di chei di nissun. O dîs graciis a chei che a àn la mê etât che mi àn dât la solitudin par deventâ poete». Al tache cun chescj viers in musiche, intune sere di Istât te basse furlane, l’omaç a Federcio Tavan, poete di Andreis che nus à lassâts tal Novembar dal 2013. Proietâts tal mûr i voi colôr tiere dal zigant bon, fotografâts di Danilo De Marco. O sin tal Parc de barcjesse di Palaçûl, in localitât Volpares. Tal palc, i emozionâts Flk, storiche band de musiche in marilenghe: Cristina Mauro ae vôs, Stefano Montello ae ghitare, Davide Corso al piano, Loris Luise aes percussions e Flavio Zanier al cuintribàs. Cun lôr ancje il clarinetist Francesco Socal e il Cuartet di arcs Pezzè. Chest conciert-event a jentrade libare inmaneât dal Comun di Palaçûl in colaborazion cun Scras al presente il disc unplagged “Adieu Monsieur Federico”, 12 tocs folk-jazz, li che i Flk a voltin liberementri in cjançons lis poesiis di un «pari mat e speciâl», chel stes “Friedrich von Tafan” che al jere za stât protagonist dal lôr album dal 1997 “Re Noir”. Ma inmò prin, chest omaç al è un «at d’amôr», cemût che al dîs Montello. Parcè che Federico al è stât «compagn assurt di ridadis e di bevudis, cun lis sachetis simpri plenis di domandis». «A son in tancj, cumò, a tirâti pe gjachete – al recite Montello tal monolic che al intitule e al siere l’album, pensant ai tancj “tavanians” dal ultin minût – ma jo ti ai viodût vaî, Federico, poiât su la mê spale. E par me al vâl dome chest: il rest a son cjacaris». Montello, che a Volpares al gjestìs une fatorie sociâl, al dîs sierant il conciert: «Chi Federico al sarès stât ben. Chest al è il puest dal acet. No stin a dismenteâlu». E Federico, là vie in chê sere cjalde di plene Istât, al è stât di lus. A noaltris, almancul, nus à someât propit cussì. ❚


text:
Risultati ricerca
Elementi trovati: 50
Titolo analitico
Agnul di Spere : popui timps vôs = Angelo Michele Pittana ingegnere poeta scrittore traduttore : popoli tempi voci / a cura di Giorgio Ganis
Coderno (Sedegliano) : Il Ridotto, stampa 2014
In testa al frontespizio: Il Ridotto incontri & confronti
Monografia a stampa
Vôs di aiar solitari : poesiis 1980-2004 / di Agnul M. Pittana ; version par italian di Luigi Bressan
Udine : Societât Filologjiche Furlane, c2006
Monografia a stampa
Dizionari talian-furlan di viabilitât e traspuarts = Dizionario italiano-friulano di viabilità e trasporti / a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Matteo Cendou, Angelo M. Pittana, Federico Vicario, Pier Carlo Begotti]
Udine : Provincia di Udine, c2004
Monografia a stampa
Mie notti con Qohelet = Mês gnots cun Qohelet / David Maria Turoldo ; version par furlan di Agnul Micjêl Pittana
[S.l. : s.n.], 2003 (Udine : Arti grafiche friulane)
Monografia a stampa
[Codroip] : Progjet integrât culture dal Friûl di Mieç = Progetto integrato cultura del Medio Friuli, 2002
Monografia a stampa
Codroip : Istitût ladin-furlan "Pre Checo Placerean", 2001
Monografia a stampa
[S.l. : s.n], stampa 2001
Monografia a stampa
Il timp al a alis : poesiis 1980-2001 / Agnul di Spere [i.e. Angelo M. Pittana] ; prefazion di Maria Tore
Codroip : Istitut ladin-furlan "Pre C. Placerean", 2001
Testi in friulano, ladino dolomitico, romancio, italiano e inglese
Monografia a stampa
Reana del Rojale : Chiandetti, 2000
Testo in friulano e italiano.


text:
Cemût si doprial?
Sghiribiç – Sfueut didatic par imparâ a lei e a scrivi
“Sghiribiç” al è stât realizât de catidre di Didatiche des lenghis modernis de Universitât dal Friûl, di une idee de professore Schiavi, cu la colaborazion di Alessandra Burelli e di Giancarlo Velliscig, cu la consulence sientifiche dal professôr Nereo Perini, e cui dissens di Renato Calligaro. Finanziât de Comission des Comunitâts Europeanis, al è stât publicât di KappaVu Edizioni in 6 numars.
Al è un gjornalin studiât par insegnâ a lei e a scrivi par furlan ai fruts de scuele de infanzie e primarie. Lis ativitâts di leture e di scriture a vegnin presentadis in clâf contrastive, focalizantsi su cualchi segn distintîf che al diferenzie il furlan dal talian. Lis schedis pai insegnants si concentrin sui ponts plui critics dal sisteme fonologjic de lenghe furlane e di chê taliane, metudis a confront.
Il videotutorial al ilustre modei di ûs concret di chestis schedis là che, par esempli, al ven presentât il sisteme vocalic furlan e chel talian fasint vignî fûr lis diferencis sot forme di zûc.
Produzion e realizazion Videotutorial: ARLeF – Agjenzie Regjonâl pe Lenghe Furlane
Supuart organizatîf: CALT
Consulence: Prof.re Silvana Schiavi Fachin
Coordenament: Elena Zanussi, CALT
Ripresis, editing video e post produzion: Intech srl
Vôs e presentazion: Prof.re Silvana Schiavi Fachin
DUrade: 10.30 min.
Lengh: Furlan
Sottitui: Talian
An: 2017
Distribuzion:
© ARLeF – Agjenzie Regjonâl pe Lenghe Furlane
Contats:
pueste eletroniche: arlef@regione.fvg.it
www.arlef.it


text:
Dal lûc al timp01 di Zenâr 2005
I storics des religjons a restin maraveâts e no simpri a rivin a dâsi une spiegazion razionâl de peculiaritât dal popul ebraic rispiet a ducj chei altris popui dal mont d’in chê volte. Par solit si cjate un popul grant o une istituzion fuarte e dominant che e rive a conservâ e adiriture a imponi une sô concezion culturâl e religjose. Ma nol è mai sucedût che un popul piçul, perseguitât in ogni sisteme, sogjet a mil solecitazions e tentazions, al vedi podût conservâ la sô unicitât, tant di podê autoproclamâsi il popul di Jahvè, une sorte di sô propietât esclusive.
Ma, a ben cjalâ, il monoteisim al è dome un dai aspiets di cheste anomalie dal popul ebraic e nol è il plui impuartant. Cjalant la concezion religjose dal popul ebraic e chê di ducj chei altris popui, si ven a scuviergi un aspiet che jo lu consideri veramentri unic e rivoluzionari. Ducj i dius, di ducj i popui, a son peâts a un lûc e a un teritori particolâr di protegi come garants de sô furtune. I dius dal Egjit a àn di difindi l’Egjit, l’autoritât dal faraon e la sô prosperitât. Cussì i dius di Babilonie o di Ninive o di cualunche altre comunitât. I dius a son metûts a vuardie dal templi, a sigurâ un status quo. Vuê si ju clamarès conservatôrs, par no dî reazionaris.
Il Diu di Israel, invezit, al è un Diu che nol è peât a nissun lûc fisic o gjeografic ma al è peât a un popul, a la sô storie, ai siei moments plui o mancul furtunâts. Nol è il Diu di Atene o di Corint o di Rome, ma il Diu di Abram, di Isac e di Jacop. Un Diu peât a lis personis e al lôr divignî. No un Diu scrufuiât su la spice dal templi a garantî che dut al resti come prime, ma un Diu ch’al cjamine pes stradis dai oms, cu lis lôr gjambis, a cirî furtune e a patî ogni sorte di tribulazion come lôr. No un Diu dal passât, ma dal avignî. No un Diu di podê, ma di ricercje. No un Diu di sigurece, ma di riscjo. No un Diu potent, ancje se impotent come ducj i idui, ma un Diu debul e patibil, ancje se onipotent. Nol è un câs che i ebreos a privilegjin la sabide, il timp, rispiet al templi, il lûc.
Cheste concezion di Diu, cheste idee straordenarie e rivoluzionarie, e je stade la lôr salvece inte lôr disgracie, come che la concezion contrarie e je stade la ruvine dai popui ch’a vevin peât la divinitât ai claps, ai palaçs, al podê. Colât il templi, pierdût il teritori, al è colât dut. Ce ch’al è restât al è dome un segnâl patetic di une grandece pierdude, bon juste pai turiscj e pai curiôs. Invezit il popul ebraic al è savût resisti a la pierdite dal templi, de patrie, de libertât e al à savût frontâ ogni sorte di peripeziis e di sfurtunis confidant in chel Diu che al cjaminave cun lui, incjadenât come lui, dispierdût come lui, perseguitât come lui. E ancje tal moment plui alt e tragjic de sô storie, tal Olocaust, là che nol veve nuie, nancje la sperance dal avignî, al à sintût che Diu al spartive cul so popul la prove plui grande e duncje nol jere dibessôl.
Dut chest al à di zovânus ancje a nô, cussì puartâts a privilegjâ i lûcs matereâi de religjon, come i santuaris o grancj monuments de nestre fede. Cence spreseâ la glesie di clap, o vin di privilegjâ la vite in ogni sô dimension e situazion. E l’om concret al vâl plui di cualunche statue o inmagjine de divinitât. Cussì, plui che custodî lis memoriis venerandis ma muartis dal passât, o cirarìn lis stradis che Diu al prepare par nô tal avignî e il nestri cûr al sarà proietât indenant, e no indaûr, a la Gjerusalem dal cîl, cence templi, a la Sabide eterne.


text:
Ai miei fruts di prime comunion01 di Zenâr 2004
Savint che la presince dal Signôr tal pan e tal vin consacrâts e je un misteri de fede, ancje pal plevan, o preferìs lassâ stâ ogni tentatîf di spiegazion par fermâmi sul concet di comunion, che al è chel di fonde.
O seis masse piçui par capî robis che nancje nô grancj no capìn, e soredut no vivìn, ma ancje il Signôr, seben che i apuestui no capivin, ur à fevelât instes dai misteris dal ream. E une mari trop no fevelie al frut che e à tal braç, che le cjale cui vôi lustris di contentece e cul blec? Cuissà che il Signôr, unaltre dì, insieme cui fastidis de vite, nol puarti a nivel di cussience ce che il pari e la mari e il plevan us an dit tai agns beâts de incussience? Par chel us feveli de comunion. Che no je peade a la particule ma a la vite.
Cetante puisie cu la prime comunion ma ancje cetantis falsetâts! E je la comunion cul Signôr tal sacrament ma no je la prime comunion cun lui. Chê e je tacade tal moment che us à pensâts, praticamentri di simpri, e si perfezionarà te comunion de eternitât, par simpri. E in chest grant arc di comunion lassù si inserìs il vuestri tocut di timp in chest mont. Che al è pussibil dome te comunion.
Difat no saressis rivâts ca jù se il papà e la mame no vessin fate comunion di amôr e di vite. La vite e nas di un incuintri comunitari, mai di une solitudine. E e domande comunion ancje par lâ indenant. Comunion cul cîl, cu la tiere, cul aiar, cu lis stagjons, cu lis personis. Ancje il vuestri cuarp al è une comunion seguitive des celulis e des parts fra di lôr. E fin che dut al è in comunion e in armonie o seis sans e cuant che si romp la armonie a tachin i fastidis. Se po il vuestri cuarp al è ancje in armonie cu la vuestre anime, o seis sans e contents, cu la cuâl che cence cheste armonie o riscjais di colâ te disperazion plui fonde.
Metude cussì la robe, no pues che augurâus di vivi in comunion par jessi vîfs. Comunion cu la famee ma ancje cul paîs, tacant di chei dongje di cjase. Comunion cui compagns di scuele ma ancje cun dutis lis etâts de vite, par vê une vision complete de realtât, par dâ e cjapâ, par deventâ plui siôrs e fâ plui siôrs chei altris. E in cheste comunion o met ancje i viei e i malâts. No dome par un at di caritât e parcè che o podareis cjatâsi ancje vualtris cussì, ma parcè che il vieli e il malât, te lôr puaretât, a son i unics che a puedin fâus il regâl preziôs de sapience e trasfondius un toc de lôr anime.
Us racomandi di no fâ comunion dome cu la television o cul computer, che e je une false comunion, ma ancje cuntun libri e cu la vuestre storie. Vierzeisi al mont intîr, ma cence rompi la comunion cu la vuestre tiere e culture e lenghe. Dome se o sareis in sot cu lis lidrîs o podareis slargjâsi come un grant arbul. Inte vite, no stait a vierzi dome la puarte dal frigo o de discoteche o de machigne, ma ancje chê dal ospedâl, dal simitieri e chê de glesie, là che il Signôr us regale il pan dal so amôr e la lûs de sô peraule.
O ai metude par ultime la comunion in glesie no parcè che e ven dopo di dutis ma parcè che e je il coronament di dutis e la clâf par jentrâ inte vite.
Animis benedetis, il viaç che o frontais nol è facil, esposcj come che o seis. Us augurìn la furtune di vivi in armonie cun la vuestre anime, cul mont e cun Diu. Us compagnarìn cul afiet e cu la prejere. O cirarìn di judâus cul nestri esempli. Plui che une buine prime comunion, us augurìn une comunion lungje come la vite.


text:
La competizion eletorâl dai prossims 29 di Avrîl pes Regjonâls si presente tant che une partide intense a poker. Cuatri, tant che il numar «magjic» dal zûc a cjartis che al domande plui strategjie, a son di fat i concorints ae cjarie di president; e pûr, lis tatichis di zûc a somein tant a chês di chei che si sfidin ator de taule verde: si mostre la sigurece di vê in man lis cjartis justis par vinci la pueste plui alte pal futûr de Regjon, ma ancje si «bluffe» tant, parcè che su temis impuartants e decisîfs tant che la riforme sanitarie, lis Uti, il rilanç de economie, di ricetis detaiadis su cemût intervignî e su cemût cjatâ lis cuviertiduris finanziariis necessariis, nol è che si ‘nt viodin tantis. A prevalin lis declarazions di principi, lis sugjestions che a emozionin, i sprocs che a scjaldin parcè che a disin ce che la int si spiete, ma dopo no si capìs tant di plui di chel che al sucedarà de dì dopo la sierade dai bossui indenant.
Epûr, si capìs che o sin a un svolt, che e je une sfide interessante e cualchi viaç ancje divertente, ma no pacjifiche, parcè che intal plat, cemût che al sucêt in cualchi malfamade cjase di zûc clandestine, si finìs par zuiâsi il futûr, dute une vite. La Regjon Friûl-Vignesie Julie, di fat, e je jessude de crisi plui malmetude dai siei vicins; dopo i 5 agns di «andament lent» di Tondo e i 5 di ativisim discjadenât, ma estrani dispès aes esigjencis concretis dal teritori e animât di ideologjisims disleâts de realtât, e je bisugne di ricompatâ lis filis des tantis componentis teritoriâls dal Friûl, des categoriis economichis, des diviersis formazions sociâls, par frontâ la sfide plui grande, chê de globalizazion che e menace la nestre culture e il nestri benstâ.
Il candidât che al à la strade plui in rive sù al è dal sigûr Sergio Bolzonello, sostignût des listis di Pd, Cittadini per Bolzonello, Slovenska Skupnost e Open – Sinistra FVG. Ancje se inte ricjatade unitât dal Centriçampe, l’ex sindic di Pordenon (che nissun nol dubite di lui in merit al ecuilibri intal guviernâ e ae capacitât aministrative) al paie la pene di vê agjît di vicepresident de zonte regjonâl intai ultins 5 agns simpri inte ombre di Debora Serracchiani. Cussì, il so cjapâ lis distancis des riformis de ultime legjislature, al fâs fature a fâ prese suntun eletorât deludût.
Cui che al navighe invezit in grant al è il candidât dai Centridiestre, Massimiliano Fedriga. La sô invistidure e je stade fadiose fûr di misure e a moments penose (di no crodi la ripropueste di Renzo Tondo…), ma ae fin il zovin cjâf grup de Leghe in jessude de Cjamare dai deputâts al somee che al sedi il candidât plui fuart che Lega, Forza Italia e Fratelli d’Italia, Autonomia responsabile (la formazion di Tondo e Colautti) e Progetto FVG (un gnûf subiet politic creât dal imprenditôr Sergio Bini, president di Euros& Promos) a podessin presentâ.
Il Movimento 5 Stelle, invezit, al cjavalgje la onde lungje dal consens cressint aes resintis Politichis e si azarde a presentâ un candidât discognossût al plui, Alessandro Fraleoni Morgera, ma cuntun curriculum professionâl di dut rispiet intal cjamp de ricercje e dal trasferiment tecnologjic, un teme clâf pal Friûl-Vignesie Julie. Di là di chest, si ponte clarementri al «riclam» di Beppe Grillo e di Luigi Di Maio.
Di no sotvalutâ Sergio Cecotti, un toc di novante de politiche regjonâl che si presente cul inovatîf Pat pe Autonomie, nassût tant che grup di aministradôrs comunâi e di inteletuâi impegnâts tal reagjî al aiar di centralisim che al rive di Rome, e che al à cjatade une confluence programatiche cui Manovali per l’autonomia di Jalmic e cun Patrie Furlane, la formazion politiche za rapresentade in consei provinciâl a Udin. Insume, cuasi une ultime clamade par cui che al pense che al sedi necessari vê un partît cul «cjâf» in Friûl. Al partìs dal «zero virgule» des Politichis, ma nol è in assolût di sotvalutâ, soredut se intes setemanis prime dal vôt a Rome al sucedarà alc che al puedi cambiâ i umôrs eletorâi.
di Roberto Pensa


text:
Promovi la cognossince de gnove leterature furlane e invoiâ la int a scrivi par furlan. A son chescj i intindiments di fonde di dôs gnovis trasmissions di Radio Onde Furlane, tacadis cu la Vierte di chest an.
La prime e je “Peraulis scritis, peraulis ditis”, che e va in onde la sabide a 8 e mieze di buinore. Il program al à chê di svicinâ il public de radio ae leterature furlane dai nestris dîs par mieç de leture dramatizade di une cuindisine di contis scritis di autôrs tant che Raff BB Lazzara, Maurizi Mattiuzza, Stiefin Morat, Pierluigi Visintin, Laurin Zuan Nardin, Marco Stolfo, Boris e Ferdinando Passone e publicadis su “La Comugne” e su altris rivistis specializadis. A prestâ la sô vôs e la sô interpretazion a chescj tocs di leterature contemporanie e je la atore Aida Talliente, protagoniste sei di cetancj spetacui teatrâi di sucès sei in passât di altris trasmissions di argoment leterari e teatrâl su lis frecuencis di Radio Onde Furlane.
La seconde e je “Onde Curte”, iniziative radiofoniche che partìs de esperience dal blog leterari “Contecurte”. Ogni dì, dal lunis al vinars, tor 8 e un cuart di buinore (dopo dal GR e dal Meteo), tal palinsent di Onde Furlane a vegnin dadis fûr pirulis di leterature cu la leture di une des contis curtis – cun gjenars che a van dal horror al romantic, dal sociâl al ironic – publicadis sul blog di autôrs zovins za cognossûts o esordients. Ancje in chest câs si cjate la vôs di Aida Talliente. Cun di plui a lein lis contis curtis ancje Raffaele Serafini, che tra lis altris al è editor inte redazion di Edizioni XII, scritôr di narative e un dai creadôrs dal blog di “Contecurte”, Francesco Tami – scritôr e musicist, l’unic a vê vinçût Premi S. Simon, concors par senegjaturis in lenghe furlane dal CEC, e Premi Friûl – e Barbara Minen, colaboradore di Onde Furlane che zaromai di agns e cure la trasmission di leturis “La ore dal te”.
Tra lis novitât che tai ultins mês a àn inricjît il palinsest de radio libare dai furlans a meretin ricuardâts ancje il gnûf cicli dedicât ae musiche pal cine de rubriche di divulgazion musicâl “Corais musicâi”, curade e condusude di Lia Bront, in onde ogni dì, dal lunis al vinars, tor 7 e 30 di buinore. ■
Redazion
MUSICHE. Leterature on the air............
Promovi la cognossince de gnove leterature furlane e invoiâ la int a scrivi par furlan. A son chescj i intindiments di fonde di dôs gnovis trasmissions di Radio Onde Furlane, tacadis cu la Vierte di chest an.


text:
Timp pe preparazion: 45 minûts – 1 ore
Ingredients par cuatri personis
(par doi se al è il plat unic): une faraone taiade in tocs, un par di ets di cjastinis, une fete di panzete o ardiel, osmarin, vin blanc, sâl e pevar.
SI FÂS CUSSÌ
Meti a lessâ un trop di cjastinis: gjavâi vie la scusse dure maron, butâlis te pignate cuant che le aghe (salade e cun tune fuee di orâr) e tache a boli, lassâlis cuei par 20-30 minûts (al dipent de grandece, miôr gjavâlis cuant che e son “al dente”). Gjavâi la pielute restade: metudis sot de aghe frede curint e ven vie in un moment.
In tune pirofile poiâ i tocs di faraone pinelâts di spongje (par difindile dal cjalt dal for cun tun vêl di gras), e cualchi tocut in plui di spongje sul font. Po dopo zontâ lis cjastinis, osmarin a plen, une biele grampe di pevar, une sedon di batût di ardiel, un tic di sâl e 2-3 tacis di vin blanc. Meti intal for a 200°, par un 30-45 minûts (al dipent di trop che a son grancj i tocs de faraone). I vûl che il tocjio al deventi un tic fis e la cjar dal poleç ben cuete, che si stachi dal vues. Ae fin, 5 minûts in modalitât gridele, par fa suiâ un moment la croste de faraone, e po dopo meti dut intal plat di corse: cjâr e tocjio. Dongje, miôr alc di amâr (lidric o cicorie) cun un tic di garp di asêt (no cartufulis, che lis cjastinis a non bielzà farinosis avonde) e no carotis o cesarons, masse dolçs par un plat che al è bielzà dolç di bessôl. ❚
Margherita Meggy Timeus


text:
Pierdût tal templi01 di Zenâr 2004
Mi confidave un vecjo anarchic che dutis lis religjons fuartis a metin tes mans de int debule une corone. Cussì, intant che a parin indenant i grignei, no pensin. E no podint contâ bêçs, i nestris viei a an podût almancul contâ Avemariis, al diseve a conclusion dai siei resonaments psico-religjôs.
No vuei pensâ che il rosari, preiere tradizionâl e tipiche dal mês di otubar, al sedi nassût come un imbroi. Tant plui che ancje lis terapiis modernis a cirin di vuarî la int stressade propit cu la ripetizion continue di peraulis simpri edentichis. Une sorte di rosari laic che al coste tant di plui di chel catolic.
Mi plâs invezit fermâmi a chest rosâr di preieris come a un spieli de vite, compagne e diferente, e soredut là che i fats a son alc di plui profont de façade. Misteris apont, di Crist e di Marie, che a dan vite ai grignei de corone. E par no che al resti dut une robe astrate, o cîr di colegâ la nestre vite a la lôr, par che i lôr misteris a inluminin i nestris.
Cheste volte o vuei fermâmi suntun misteri gaudiôs, il cuint, chel di Gjesù pierdût e tornât a cjatâ tal templi di Gjerusalem tal so prin pelegrinagjo uficiâl a dodis agns. Il fat al è contât di Luche, il vanzelist de infanzie (2,41-50). Si trate di un dai siet dolôrs e des siet alegrecis di Marie.
Mularie che si piert and è simpri stade. Ma al semee che cumò il numar al cressi, almancul stant a la trasmission televisive Chi lha visto?, là che si viôt chestis maris, cun lagrimis come coculis, che si domandin disperadis là che al pò jessi lât il lôr frut o la lôr frute, il parcè che a son scjampâts di cjase e soredut là che i gjenitôrs a puedin vê sbalgjât. Si pò discuti sul stamp de trasmission ma no su la sinceritât des lagrimis, su la gravitât dal fat e la legjitimitât des domandis. Parcè scjampino di cjase? Ce ur mancjal? Ce cirino? Dulà si aial sgarât? Molât masse o masse pôc? Dade masse fiducie e libertât o masse pocje? E dulà ese la misure juste, dal moment che ogni persone e je un câs inedit?
Marie e Josef si son inacuarzûts dal smariment dopo une zornade. Se pierdisi e je une disgracie, e devente une tragjedie se i gjenitôrs no si inacuarzin. E no feveli tant dal smariment fisic, che si inacuarzisi ancje se al mancje il gjat, ma dal smariment spirtuâl. Il fî o la fie a stan pierdint la strade de glesie e dal paîs, il rapuart vitâl de comunion familiâr, il moment de preiere, il sens de presince di Diu, il sens di ben e di mâl, la vision positive de vite, il don de sensibilitât e de gjenerositât e magari i gjenitôrs no si inacuarzin parcè che no an timp di cjalâ in muse i lôr fîs o a an pore di frontâ certis cuistions preferint fevelâ dal timp.
Il vanzeli al dîs che il frut al faseve domandis. Ancje i nestris fruts a fasin domandis. Magari dome cui vôi o tal segret de lôr anime. Sul sens de vite, di Diu, su la scjale dai valôrs, sul afiet e la comprension, sul esempli. E no simpri a cjatin rispuestis adeguadis, di nissune bande.
Marie e Josef a van tal templi sigûrs di cjatâlu. Dulà laressino vuê par istint? Tune discoteche? Tun bar? Tun cjamp di balon? Par che il frut si pierdi tal templi, bisugne che al vedi za stât, possibilmentri compagnât. A proposit dal templi, al sarès masse comut fâ ironie sui gjenitôrs che no van a cirî i fîs in glesie parcè che nancje lôr no san là che e je. Parcè le ano bandonade? I nestris zovins cjatino culì di nô rispuestis fuartis e veris ai lôr problemis fuarts e vêrs?
O preferìs sierâ chestis riflessions come che si siere il vanzeli. Cun dute la buine volontât, il fî al restarà simpri un misteri. Ancje e soredut pai gjenitôrs.


text:
In Friûl e je rivade la Vierte e cu lis cisilis ancje il sut. Un sec che no si viodeve da agns, ma graziis ai consorziis di bonifiche e ai sistemis di irigazions, i dams in agricolture a saran limitâts. Di chê altre bande dal Mont in Argjentine son i mês da la Sierade e cun jê grant al è il lavôrs e bielis a son lis fiestis par la vendeme.
I nestris furlans di Argjentine che a vivin ta la provincie di Santa Fè a son grancj produtôrs di vin e brâfs agricoltôrs, par chest la Regjon Autonome Friûl-VJ, la Provincie di Gurize, l’E.R.S.A., i consorzis di bonfiche da la Planure dal Lusinç e da la Basse, la federazion regjonâl da lis bancjis di credit cooperatîf e “Ente Friuli nel Mondo” a son daûr a promovi un progjet di cooperazion internazionâl pal disvilup di un sisteme di irigazion similâr a chel dal Friûl e par fâ cognossi il model da lis bancjis di credit cooperatîf. L’Assessôr Regjonâl a la Agricolture Claudio Violino al à volût viodi di persone cemêt che e jere la situazion socio-economiche e culturâl dai nestris furlans di Argjentine e tal mês di Març al à incuintrât là vie lis associazions dai furlans di Buenos Aires, Avellaneda di Santa Fè e Colonia Caroya. Doprâ il “canâl” dal associazionisim furlan par difondi i prodots tipics e la culture furlane al è tra i obietîfs che a àn viodût in acuardi sedi l’Assessôr che i presints. Fuarte e je la volontât dai furlansargjentins di viodi rinfuarcide la lôr cognossince de lenghe furlane midiant di Internet, i scambis di zovins, lis manifestazions culturâls ma ancje lis consulencis di caratar tecnic tant che la tutele dal salam di Colonia Caroya, il plui famôs (e furlan) di Argjentine, prodot di cualitât ma che al varès dibisugne di un dissiplinâr simil a chel dal persut di Sant Denêl o dal Montâs. Ta la colonia caroyense fondade tal 1878, tra cjars parecjâts, cjants, specialitât alimentârs, ricuarts e storiis, miârs di furlans a àn partecipât a la fieste de ue. Fuarte la emozion dal Assessôr Violino che al à declarât: «E je pardabon une fieste di no pierdi e che ti fâs sintî di jessi tal Friûl plui autentic». ■
Daniele Martina
_____________________________________________________________________
LA SGRIFE – VONDE! VONDE! VONDE!
Pieri Villotta al è stât nomenât vicepresident vicjari di “Ente Friuli nel Mondo”. I augurìn bon lavôr, parcè che a ‘nt varà une vore! Sperìn che al rivedi a frenâ la talianizazion dai fogolârs stant che ai 14 di Març al è stât screât il “Proyecto Viva Italia: curso de italiano” tal “Centro Friulano” di Colonia Caroya” (http://www.friuli.org.ar/italiano.html).
_____________________________________________________________________
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Il cjant
– Moveisiii! – e vuicave il cjâf di Fiona, poiât sul comodin.
Chel altri toc di jê, cence vistîts e vergogne, al pocave ta la mobilie e su pai mûrs da la cjamare, spandint cun dispiet pissin e mierde tor pal paviment.
I vevin taiât il cjâf intant che a durmive, cjoche in bale di Guinness e sglonfe di salmon fumât. Al jere stât Liam a vê voie di provâ, istintîf come simpri. La none Abigail i al veve dit, che non sarès coventât a nuie, ma lui, cjastron come so pari, nol veve volût sinti nissune altre cjampane. Cuant che al veve plantât la manarie inta chel cuel tombadiç, Fiona e veve rutât cussì fuart di fâ tramâ lis tendis. Po dopo, intant che il cjâf al rodolave par tiere e i cjavei, luncs e ros, a si ingropavin tor il nâs e lis orelis, jê e veve tacât a ridi. E jere une ridade sgrasaiote, scuasit un vuicâ. Al pareve il ciulâ di un cjan striçât di une machine. A vevin ducj metût lis mans su lis orelis, gjavantlis cun solêf cuant che chel cuel taiât al someave vê finît di patî. Invezit, dopo un cidinôr durât un lamp, Fiona e veve començât, se pûr trabascjant e pastroçant lis peraulis, a cjantâ
E leve indevant a dî e tornâ a dî che litanie fastidiose, ancje se no come il ridi di prin. Lôr a capivin dome cualchi peraule: machine, triangul, budiei, rôl, gjugjule… ma nissun, in chês vocâls slungjadis fin spacâsi, al rivave adore a cjatâ une logjiche. A vevin crodût ducj che al fos un ultin deliri prin di tirâ su i scarpets. Dome la none e jere vignude blancje e ju veve obleâts a lâ subit fûr di che cjamare, sierant a clâf la puarte.
Lôr, cence bati voli, a vevin subit ubidît, plens di pôre par dut chel cjantâ sfuarçât e par chel cuarp che al cirive di dismontâ dal jet. Cuant che forin fûr de cjamare però, a vevin començât a riduçâ e a fâ i compliments a Liam. Prin o dopo Fiona e varès fermât di scjassâsi e lôr a varessin podût sintisi liberâts di chê malsane presince. Dome none Abigail, no si sintive plui cjantâ, no si jere dismolade. E stave cidine, cuntune muse a mieç fra il malcuiet e il rassegnât.
Tal imprin a vevin tacât ducj a ridile, disint che e jere la solite pessimiste, ma a vevin scugnût tornâ a mangjâsi lis peraulis dome un pâr di oris dopo, cuant che un poliziot da la Garde al veve sunât il campanel par dîsi che barbe Seamus al jere lât a sbati.
La ploie… l’asfalt slichignot… une distrazion… In chel cidinôr fûr di scuare chês peraulis a rodolavin come glaç intune tace vueide, ma lôr no lis sintivin plui.
Dut chest al capitave pôc mancul di un mês indaûr.
Di chê volte, dopo jessi stât tirât fûr dal acuari, dulà che Liam lu veve butât par scjafoiâlu, o almancul par fâlu tasê, chel cjâf al jere deventât simpri plui esigjent. Dal comodin dulà che lu vevin poiât, al veve cjantât une altre volte, par cunvinci ducj che la muart di barbe Seamus no jere un câs. Cussì e jere muarte la puare Eileen, sô cusine, ancje se i soi novante e passe agns, e il sô mastià e spudâ tabac di continuo, a vevin fât deventâ che tombule mortâl scuasit benvignude
A nissun però al jere scjampât il sô cjant, che pôcs minûts prin, stiçade par il blood pudding che no i vevin puartât, e veve intonât la litanie, contant cun particolâr gjonde il corot che ancjemò al veve di rivâ. Il telefon da la nonute al sunave za dibant, cuant che rivarin adore a intindi ce che al jere sucedût. Daspò di chel moment, par ducj, al jere stât un deliri.
– Eehh! Eeeh! Eeeehh! – a businave ancjemò Fiona, une altre volte cjoche – Cuant al rivie il mê Powers!
Abigail, che di whiskey no si intindeve, a mateave cul telefonin, cirint di clamâ a un dai fîs, o a sô brût, o a un cualsisei dai nevôts.
A saveve che Doreen e jere dal rivendicul a cirî lis patatinis cul pevar, Sinead a cjoli il gjelat aromatizât cun la Guinness, Roan pai boscs cun Neil, a sgarfâ fûr tartufulis. Brenda e Cormac no si visave nancje dulà che a jerin lâts a pierdisi, par contentâ l’enesim estri. Il rest de famee al jere a durmî, scanât di chê continue tension che no vevin rivât a cjatâ altre soluzion, se no chê di ubidî.
Çuetant su la sô mace e jere lade dongje al cjadin li che e jere dentri il cjâf di chel spirt, cun l’idee di spiegâi che e veve di vê un pocje di pazience, e magari butantji tal glutâr altre bire, sperant che la volès. Masse tart. Fiona, cun mieze muse in muel inta ce che a veve za bevût e veve i smursiei ruans. E veve cjalât fis la puare Abigail cui soi voi verts, li che no jere nuie che al ricuardàs il judizi cjapât su i tancj secui di vite, ma e si viodeve dome morbin e matetât. Daspò si jere sclaride il cuel cuntun colp di tos, e veve començât a cjantâ.
Abigail, distrute, si jere sintade sul jet, cence fâ plui câs al cuarp cence cjâf che ogni tant i leve a sbati intor. La disperazion a le veve ingropade intune maniere che scuasit e sperave di jessi jê la protagoniste da la cjançon di chest colp. Jessi une famee numerose al jere il piês ingòs che ti podeve capitâ, se la tô banshee e dave di mat.
Si jere fate anim e jere jessude de cjamare, sierantsi le puarte su la schene, e jere lade a sintâsi dongje la puarte, cul telefon sui zenoi. Dome a chel pont e veve començât a vaî, cence savê par cui.


text:
Dossier istituzionali
Comission Europeane: il Rapuart Euromosaic(1996)
Rapuart de Comission su lis minorancis linguistichis inte Union Europeane.
Euromosaic 1 en
Senāt de Republiche taliane: Dossier minorancis linguistichis(2017)
Dossier deal Senāt su lis minorancis linguistichis inte Republiche taliane
Dossier 493/17 Minoranze linguistiche it
Dossier dal Comitāt
Elezions Regjonāls 2018: Propuestis dal Comitāt 482(Version : 1.0 - Atualizazion : 24-04-2018)
In chest dossier o cjatarźs lis propuestis fatis dal Comitāt 482 ai candidāts governadōrs pe legjisladure 2018-2023.
Propuestis dal Comitāt 482 ai candidāts governadōrs it
Rispuestis dai candidāts governadōrs it
Rispueste dal sen.Pittoni (Lega) rivade ai 27-04-2018 it
Comunicāt stampe it
Investiments e politiche linguistiche(Version : 1.0 - Atualizazion : 27-06-2014)
Cuant che si fevele di finanziaments pe politiche di tutele delenghe furlane si sintin afermazions di ogni gjenar, dispčs gjenerichis o ancje dal dut faladis. Ve chi cualchi numar par capī miōr di ce che o stin fevelant.
Confront finanziaments furlan, basc, galźs tal 2014 it/fu
Cronologjie dai finanziaments de leē 482/99 dal 2001 al 2009 it
Elezions Regjonāls 2018: Propuestis dal Comitāt 482(Version : 1.0 - Atualizazion : 16-04-2013)
In chest dossier o cjatarźs lis propuestis fatis dal Comitāt 482 ai candidāts e ai partīts cha a vuelin guviernā la Regjon Autonome F.-V.J. pe legjisladure 2013-2018.
Invīt ai candidāts pes elezions 2013 it
Propuestis dal Comitāt 482 it (*.pdf) : it (*.doc)
Promotōrs de iniziative it
Rispuestis dai candidāts cjale
La tutele de lenghe furlane intal Stāt talian(Version : 1.1 - Atualizazion : 12-07-2011)
Relazions dal Comitāt 482 su la tutele de lenghe furlane intal Stāt talian in ocasion des visitis in Friūl dal Comitāt consuntīf su la Convenzion Cuadri pe protezion des minorancis nazionāls.
Relazions dal Comitāt 482 2010 it : 2009 it :
Convenzion cuadri pe protezion des minorancis nazionāls en : it : fu : sl : de
Opinions dal Comitāt Consuntīf su la situazion in Italie 2011 en : 2005 en
I atacs de stampe taliane ai dirits linguistics dai furlans(Version : 1.1 - Atualizazion: 31-10-2009)
Ae fin dal Istāt 2009 la stampe taliane e ą tacāt in mūt une vore pesant i dirits linguistics de minorance furlane. Intal dossier si da une documentazion dai atacs dai media talians e des campagnis di proteste inviadis dal Comitāt 482.
Dossier it : 1 : 2 : 3 : 4 : 5 : 6 : 7 : 8 : dut
Dīs afermazions falsis su la lenghe furlane(Version : 1.0 - Atualizazion : 20-08-2008)
Cuant che si fevele di lenghe furlane si sintin afermazions di ogni sorte, dispčs dal dut faladis o fondadis suntune vision stereotipade o a voltis fintremai false de realtāt sociolinguistiche di une lenghe minorizade. In chest Dossier o podźs cjatā une rispueste semplice e sintetiche a 10 classichis afermazions falsis che a vegnin fatis di cui che al č cuintri de lenghe furlane.
Dossier it : fu :
La sentence 159/2009 de Cort Costituzionāl taliane(Version : 1.0 - Atualizazion : 24-05-2009)
Intal Mai dal 2009 la Cort Costituzionāl taliane e ą mandāt fūr la sō sentence in mert ai comis de leē regjonāl 29/2007 sul furlan che a jerin stāts impugnāts dal guvier talian. In chest dossier o podźs lei la analisi de sentence fate pal Comitāt 482 dal dot. Luca Campanotto.
Dossier it : Test de sentence it : L.R. 29/2007 it :


text:
Il Parc Nazionâl dai Alts Taurs al è il plui grant parc inte Europe centrâl_ La storie dai parcs nazionâi e tache tal Votcent in Americhe dulà che tal 1872 al fo decidût di tutelâ l’ecosisteme di Yellowstone. Diviers agns dopo a vignerin impastanâts i prins parcs in Europe: in Svezie tal 1909, tal 1914 in Svuizare e tal 1922 in Italie.
Siben che la Austrie e sedi un paîs vert par definizion, si è scugnût spietâ a lunc par vê il prin parc nazionâl, nassût dome tal 1981 tal teritori dai Alts Taurs jenfri Salisburc, Carinzie e Tirôl. Il parc si slargje par 100 km di Soreli jevât viers Soreli a mont e par 40 chilometris da Nord a Sud, cuvierzint une aree di 1836 km². I grancj glaçârs dal parc a ocupin 130 km².
Vuê o vin adun siet parcs che a fasin part di progjet comun che si clame Nationalparks Austria.
Il finanziament dai parcs nazionâi al ven cuviert pal 50% dal guvier federâl e pal 50% dai Länder locâi. Tignint cont di ducj i parcs austriacs, ur ven ufiert un puest di vore a 300 personis.
Cuatri parcs pes areis montanis, trê pes aghis_ Dome i centris pai visitadôrs a regjistrin 400 mil presincis par an, a conferme dal fat che chel leât ai parcs al è un setôr turistic di base. Cun 74 mil visitis di students e doi mil escursions vuidadis, la mission educative dai parcs e je cetant significative.
A son cuatri i parcs nazionâi che a tutelin areis montanis: chei dai Alts Taurs, Gesäuse tes Alps dal Ennstal in Stirie, Nockberge in Carinzie e Kalkalpen tes Prealps de Alte Austrie. Trê invezit a son i parcs che a viodin des aghis: il Lât di Neusiedl, Val di Thaya e Donauauen, vâl a dî il toc de Danau jenfri Viene e Presburc.
Il parc nazionâl dai Alts Taurs al è il plui grant parc de Europe centrâl. Chel dal Lât di Neusiedl e de Val Thayatal a son zonis transfrontalieris protezudis che si cjatin al confin cu la Cechie e cu la Ongjarie. Metintju ducj adun, i austriacs a àn cussì la plui grande aree verde tutelade des Alps.
Lis stradis alpinis spetacolârs_ Dongje dal Friûl si cjatin bielis stradis panoramichis: in Carinzie, pôc di là dal confin, o vin la Villacher Alpenstraße cuntun percors di 16 chilometris e mieç: e partìs di Villach-Möltschach (altece di 550 m) fin su la mont Dobratsch (1.732 m) cuntun panorame su lis Caravanchis e su lis Alps Juliis. Par concuistâ la piche (2.167 m) si scuen lâ indevant a pît. La opare e fo finide dome tal 1965 dopo adiriture 69 agns dal tacâ dai lavôrs par vie des discussions cuintri o a favôr dal progjet. La strade e je costade 23 milions di euros: fin al dì di vuê si regjistrin 5 milions e mieç di visitadôrs.
Nockalmstraße e la mont dai «Nockn» taronts_ Chê altre strade panoramiche carinziane si cjate a 70 chilometris di distance di Vilac: lungje 35 chilometris, e puarte a 2.049 metris di altece traviers dal parc nazionâl dai Nockberge.
L’aspiet inconfondibil dai «Nockn» taronts cuntune altece massime di 2.400 m al è une raritât gjeologjiche, te interie regjon alpine si trate di un paisaç esotic che al somee aes culinis verdis de Irlande.
75 agns pe Großglockner-Hochalpenstraße_ La plui spetacolâr e je la strade alpine che e mene da pît de plui alte montagne de Austrie, il Grossglockner (3.798 m), tal cûr dal parc nazionâl dai Alts Taurs. Procedi sui 48 chilometris cuntun disnivel di 2.504 metris al da pardabon grandis emozions.
Vuê cirche 900 mil visitadôrs ogni an a van a viodi il Grossglockner, la strade e je bielzà deventade une des primis trê atrazions turistichis in Austrie. Propit chest an si celebre il so 75m cjadalan e si spiete il 60milionesim visitadôr. Te stazion alpine Wilfried Haslauer Haus sul Alt Nassfeld (Oberes Naßfeld) si pues visitâ intune stazion di ricercje alpine une presentazion des Alps sot l’aspiet gjeologjic e ecologjic.
Trop costial?
(Presits in euros dome indicatîfs)
Stradis alpinis
Biliet par une zornade (machinis/motos)
Großglockner Carinzie-Tirôl 28/18
Nockalm Carinzie 14/8
Goldeck Carinzie 12/6
Gerlos Salisburc-Tirôl 7,50/4
Il turisim vert te monarchie_ Che la Austrie e vedi tant di ufrî lu saveve za la aristocrazie austriache e todescje tai secui passâts. Il turisim vert cul relax al prin puest al tacà al principi dal Votcent. Tal an 1909 si contarin tes regjons alpinis de viere Austrie za 2 milions e mieç di turiscj, di chescj 880 mil dome tal Tirôl storic.
Janez ERAT
TERITORIS – AUSTRIE. La plui grande aree alpine sot tutele............
Il Parc Nazionâl dai Alts Taurs al è il plui grant parc inte Europe centrâl_ La storie dai parcs nazionâi e tache tal Votcent in Americhe dulà che tal 1872 al fo decidût di tutelâ l’ecosisteme di Yellowstone. Diviers agns dopo a vignerin impastanâts i prins parcs in Europe: in Svezie tal 1909, tal 1914 in Svuizare e tal 1922 in Italie.


text:
Storie antighe
Le Storie antighe al e' il complès dai aveniments culturâls e politics pui impuartants dal inizi de storie dal om,fin al periodo de Alte etât di mieç. In gjenerâl cn cheste peraule,si intint il periodo storic,daspo de preistorie da l'introduzion de scriture ,fin ae colade dal imperi roman in tal 476 daspo Jesu Crist.
Il studi de Storie antighe[cambie | modifiche il codiç]
Le principâl dificultât dal studi de Storie antighe al e' il fât che no dute le storigrafie antighe je rivade ai nestris dîs e nome une part e je documentade. Da une bande,no dutis lis civiltâs antighis an lassât documents par podê burî lis lôrs cognossincîs.Ancje ,par esepli,le stesse storigrafie romane,une vore prolifiche,presinte cualchit vueit:al e' il câs dal tratât Ab Urbe conditia libri dal storic Tito Livio,opare scrite in tal I secul in 142 volums,dai cuâi,nome 35 Periochae son rivâs a noatris.
Par apî miôr il mont de antichitât,i stud^^ios scuegnin alore basasi su lis risultivis de archeologie e dai documents e oparis leteraris.Le archeologie al e' l studi des civiltâs antighis mediant il ritrovament e le anàlise dai reperts cjatâs. A traviers de archeologie ,i studiôs cirin di capî cemût che i popui de civiltât antiche an vivût.
Cu il studi dai reperts,i studiôs si basin ancje parsore chel che i storics de antichitât come Erodoto,Polibi,Livio,Svetoni,Tucidide,Tacit,nus an lassât.
Cronologie[cambie | modifiche il codiç]
Pristorie[cambie | modifiche il codiç]
- atôr dal an 2 000 000 p.J.C - Inizi dal cuaternari
- atôr dal an 300 000 p.J.C - Inizi dal paleolitic
- atôr dal an 10 000 p.J.C - Inizi dal mesolitic
- atôr dal an 9000 p.J.C - Inizi dal neolitic
- atôr dal an 8000 p.J.C - Introduzion de ceramiche
- atôr dal an 7000 p.J.C - Scuviarte dal metal tal Orient
- jenfri il 6000 p.J.C e il 5000 p.J.C - Difusion de vuarzine te Mesopotamie,invenzion de ruedule.
Aveniments impuartants[cambie | modifiche il codiç]
- dongje dal 3100 p.J.C - Prins documents scîs cu le scriture a coni,cjatâs te citâs di Suse e Uruk
- dongje dal 3000 p.J.C - Invenzion de scriture eroglifiche in tal Antîc Egjit.
- dongje dal 2550 p.J.C - Costruzion de Piramide di Cheope.
- dongje dal 2500 p.J.C - Adomesticament dal bo di vite, Etât dal bronç in Europe.
- dongje dal 1750 p.J.C - Inizi de dinastie Shang in Cine
- dongje dal 1600 p.J.C - Inizi dal domini Itite
- dongje dal 1500 p.J.C - Aparizion dal prin alfabet
- dongje dal 1284 p.J.C - Bataie di Quadesh
- dongje dal 1200 p.J.C - Vuere di Troe
- dongje dal 1180 p.J.C - Distruzion dal Imperi Itite.
- dongje dal 1125 p.J.C - Dinastie Zhou in Cine.
- dongje dal 1100 p.J.C - Svilup dal prin alfabet fevelât
- dongje dal 800 p.J.C - Nassite des citâs-stât grechis.
- 776 p.J.C - Date tradizionâl de I Olimpiade.
- 753 p.J.C - Fondazion di Rome.
- 512 p.J.C - Masime estension dal Imperi Persian sôt Dario I.
- 509 P.J.C - Inizi de Republiche Romane.
- dongje dal 500 p.J.C - Nassite de civiltât dai Maya.
- 490 p.J.C - Bataie di Maratone jenfri Grecs e Persians.
- 409 p.J.C - Fin de Uere tal Peloponneso
- 323 p.J.C - Muart di Alessandri il Grant
- 264 p.J.C-241 - Prime uere puniche
- 221 p.J.C - Qin Shin Huang unifiche le Cine
- 202 p.J.C - Dinastie Han in Cine
- 202 p.J.C - Bataie di Zame
- 149-146 p.J.C - Tiarce uere puniche,distruzion di Cartagjne.
- 146 p.J.C - Conquiste de Grecie de bande dai Romans.
- 49 p.J.C - Uere civîl romane jenfri Cesar e Pompeu.
- 44 p.J.C - Muart di Cesar,inizi dal Imperi Roman.
- 0 - Nassite di Jesu Crist.
- 14 - Muart di August.
- 33 - Date tradizionâl de muart di Jesu Crist.
- 117 - Massime estension di Rome sôt Traian.
- 220 - Colade de dinastie Han in Cine.
- 313 - Edit di Milan.
- 325 o 328 - Il Re Ezane di Axum si converîs al cristianisim par opare di San Frumenzi.
- 328 - Bataie di Adrianopoli.L'esercît roman ven sdramassât da lis tribu' gjermanichis.
- 391 - L'imperadôr roman Teodosi I declare le religjon pagane fûr de leç in favôr dal Cristianisim.
- 395 - Division jenfri l'Imperi Roman d'Ocident e l'Imperi Roman d'Orient.
- 410 - Rome sachegjade.
- 476 - Romulo Augustul ultim imperadôr.


text:
03 dicembre 2008
Musiche e Premi Friûl
Teleudine nus conte cemût che e je lade cuntun servizi specific, e invezit chi sul Gazzettino o cjatais l'articul.
8 commenti:
- thermonuke ha detto...
-
No tu pensaras mico di passale slisse no?
dopo el post sul consei comunal tu as pensant ben di postanus tal ordin:
predis (toni e milani)
social (antiviolence)
cjase to
predis (pre toni/patrie)
musiche
predis (checo)
sants (dree)
social (aids)
predis (glesie furlane)
social (solidarietat)
musiche.
Dut degno dut biel, dut bon ma par evita che tu pensis che mi sedi smenteat di te tocje fa une cjacarade su ce che al e jessut tal consei no?
O ai vut un poc di timp di inzornami, domanda ator, sinti cualchi ucielut ma cumo o pues dati une man che chest blog nol deventi une imitazion di un strolic o de stele di nadal.
- 3/12/08 22:39
- thermonuke ha detto...
-
E alore anin par ordin:
tachin dai subentros a puar Casciano che pal mausoleo di Loftristankamon o ai di meti ju une robe plui articulade....di pensa ben!
Duncje, disevi, il subentro a puar Casciano.
Al jentre Toni Pacare e subit si declare indipendent.
Mi disin che al lamnenti un mancjat rispiet di acuardis preeletoral, no sai cual ma al devi seisi spietat cualchi carghe.
Te stesse sere, Gaggiano che za al veve sorprindut timp fa declaransi cjaftrop di AN (no mi visi se pes tos dimisions o se in ocasion de issude o rientro tal trop dal stes puar Casciano) cumo si declare simpri a sorprese, (motu proprio?) cjaf trop dal devignint An-PDL.
Orpo!!! al devi ve smenteat che les elezions e son stades fatis dal 2006 conche le aleance si clamave AN-FI-UDC, aleat in comun provincie e regjon....oddio cualchidun lu ajal visat prin che si scugni fa un atri trop inmo....??
Ae fin el cjaf trop de CLD isal o no? isal lui? boh!?
Clar che le distribuzion des carghes, dai cjaf trops di un pussibil asesorat nol e inmo sierat nomo?
Al e par chest che no ti tornin i conts vere? le situazion e je inmo ben imberdeade nomo? ma no sta fa l'ingjenuo che no tu le capissis...
E alore, ancje leint li di Intesa mi e vignut un tic di ridi e mi soi impensat di un esercizi di dietrologie che o ai fat subit dopo mancjat puar Casciano.... dimi so soi tanto lontan de veretat dai!!
Ah, o segnali che il nom dal gnuf conseir in compens nol e inmo mitut sul sito...
- 3/12/08 23:06
- thermonuke ha detto...
-
Ma an d' e ancje par te:
duncje mi disin che tu rientris in tre comisions e fin chi nie di strani.
Ma mi risulte e coregimi se o sbagli che in t'une tu sedis el president!!?!?
EL PRESIDENT ma no ti eritu DIMETUUT???
o fas un tic di fadie a crodi che nissun ti vedi visat ergo o scuen pensa a un to rientro cun t'un profil lizer, a un premi di buine condote??
Orco boe se no tu fasevis el sondaç di san Tomas cui amis architets che votavin tu varessis, vadi, vut daurman l'assessorat.
E ancje chi se tu vuelis o voi a ciri un tic indaur un esercizi retoric/dietrologjic li che tal preannunciavi.
Viodarin crop lontan c'o voi de veretat.
- 3/12/08 23:19
- Christian Romanini ha detto...
-
Su la cuistion Gaggiano o ai za scrit. Secont me e je un tic di confusion, che jo stes no capìs. Dal sigûr ancje cheste fase di fusion tra Fi e An e compliche la situazion, ancje se cualchidun si è za fondût... =)
Dut câs, secont me il probleme no si varès vût di vê: come che tu ricuardis tu, thermo, la liste de nestre elezion e jere Fì-An-Udc e duncje a chê si varès di fâ riferiment.
- 4/12/08 20:17
- Christian Romanini ha detto...
-
Toni si è astignût parcè che al à dit a inizi sentade che e jere la sô prime partecipazion al consei e duncje si varès astignût.
Al à fat ancje riferiments a acuardis pre elezions, ma par jessi sclet, a mi no mi somee il câs che al continuedi a bati. Stant che dopo des elezions nol è stât nancje elet, no rivi a capî ciertis pretesis, ma forsit mi mancje alc par vê il cuadri complet e duncje no continui.
- 4/12/08 20:20
- Christian Romanini ha detto...
-
Su la cuistion des comissions.
Al è prin di dut di dî che 2 conseîrs (Aldo Zucchiatti e Antonio Pesenato) no àn volût stâ in nissune comission. Duncje, par no lassâ busis, i rest dai conseîrs di maiorance si son dividûts i puscj lassâts di puar Enrico Casciano e par fuarce di robis chei 4 che o sin restâts, si sin metûts tes comissions li che al coventave. Jo no ai ni bisugne ni brame di presidencis. Ma mi soi cjatât te situazion di cuvierzi li che al coventave. E soredut no lu riten un premi.
- 4/12/08 20:27
- thermonuke ha detto...
-
Duncje mi par di capi che tu mi stas disint une di chestes dos robis:
o tu as un spirt di sacrifici viers el trop mai vedut prim
o tu mi stas disint che tu sos un ripego
ben po ce situazion curiose ....
- 4/12/08 21:37
- thermonuke ha detto...
-
Tu sos di gome ah...:-)
E tocje di alc ancje sul Mausoleo di Loftristankamon no?
(chest coment al e ancje li di intesa li che si e piade une discusion)
Mi an dite che le Mestre e je veramentri contente e braurose che i soi allievos plui birichins, chei di Intesa par capisi, e an finalmentri studiat il so trattat di archeologje sul Mausoleo di San Tomas e che si stan puartant indenant cule cognossince de culture e de storie dal ordin di malte (e pedrat).
Jo inveite che no ul studia o ai inmo une slodre di dubits, ancje sul judizi di Intesa:
ma alore isal un gjoiel o un col di claps? Magari mi soi pierdut une recente scuvierte…
Che le storie e sedi stade, nessun dubit, figurinsi, il friul e je stade tiere di passac par civiltats di ogni tipo, barbars, langobarts, celts, romans, austroongjares, mucs, e vie indenant, de preistorie fin ae grande vuere ma bisugne viodi ce che al e pardabon restat e ce che pardabon al val.
No lu cjati plui sule ret e o pensi che une atente comunicazion lu vedi gjavat di corse ma sun t’un sit di turism si diseve de bielissime gleseute denant e si diseve che NUJE al restave dal vecjo ospedal che al ere li dongje…. boh… sparit…. misteri.
Cheste cjase e je stade une cjase contadine, un depuesit, stali un grump probabilmentri.
E alore o domandi sonin documents che testemonin che amancut lis fondes o un mur al sedi origjinal?
Parce Christian, il blog plui seguit di Majano nol a publicat un document, une foto, un alc che al gjavi amancut un poc di dubits?
Nie di nie, un crep, un vas, un plat, un imprest, une testemonenace, un studi, un libri….
Dome une foto o vin: un pedrat sot di un marcjepit in peton e lavàt.
Robe vonde comun tes cjases contadines, tes aries, curtii, cjaminaments e ancje vue si fas le fonde prim dal petòn.
Che chest o che j arcs e sedin le patente storiche dal sit, salvo provis che no ai ni o viot mi par veramentri inconsistent no?
El studi storic dal consorzi cjiscjei? Pocut nomo?
E parsorevie nol devi sedi propit nuje se si continue a sgjava no?
Ce si isal cjatat?
Vino di azzarda a di nie?
E alore si sgjave …. Si sgjave….INMO….si cir….
A part un referendum telematic sul blog, sul rest un silenzio assordant!
Ma fasin che jo o soi mat come ducj chei che dubitin, fasin che al e un gjoiel intat, un unicum di storie culture e architetture, eco alore:
Stino recuperant e valorizzant cence mi par di capi un progjet definitif aprovat?
E se par metilu adun, fruibil e sicur lu ruvinin?
Se al e le preciose robe che disin, cemut podino fa intervens cussi radicai come meti lus aghe fogne, jets, cusines, cessos.
No parceche, se no mi spaventin dos stradutes di valorizzazion sul cuel dal fum, save che al e ator un progjet par fa un tet di len e i seraments al Colosseo cun che di valorizzalu funzionalmentri un tic di agitazion mi ven....
Grazie par cui che al po scontratimi o viergimi i voi (ancje se soi convint di viodi vonde ben…).
- 7/12/08 00:12